text: 9 Fela fa Solomone a sena go fetsa go aga ntlo ya ga Jehofa, ntlo ya kgosi*+ le sengwe le sengwe se Solomone a neng a eleditse go se dira,+2 Jehofa o ne a iponatsa mo go Solomone lekgetlo la bobedi, fela jaaka a ne a iponaditse mo go ene kwa Gibeone.+3 Jehofa o ne a mo raya a re: “Ke utlwile thapelo ya gago le kopo ya gago ya go amogelwa e o neng wa e dira fa pele ga me. Ke dirile gore ntlo eno e o e agileng e nne boitshepo ka go dira gore leina la me le nnele ruri mo go yone,+ mme matlho a me le pelo ya me di tla nna mo go yone ka metlha.+4 Mme wena, fa o ka tsamaya mo ditseleng tsa me fela jaaka Dafide rrago a ne a tsamaya,+ ka pelo+ e e tlhamaletseng le ka tshiamo,+ ka go dira sengwe le sengwe se ke se go laetseng+ e bile o ikobela melao ya me le dikatlholo tsa me,+5 foo ke tla tiisa setulo sa bogosi jwa gago mo Iseraele gore se nne ka bosakhutleng, fela jaaka ke ne ka solofetsa Dafide rrago ke re, ‘Ka metlha go tla nna go na le monna wa losika lwa gago mo setulong sa bogosi sa Iseraele.’+6 Mme fa lona le bomorwaalona lo tlogela go ntshala morago e bile lo sa ikobele ditaelo tsa me le melao ya me e ke lo e neileng, mme lo tsamaya lo bo lo ya go direla medimo e mengwe le go e ikobela,+7 ke tla ntsha Iseraele mo lefatsheng le ke le ba neileng,+ mme ntlo e ke e dirileng boitshepo ka ntlha ya leina la me ke tla e ntsha fa pele ga me,+ mme Iseraele e tla nna sengwe sa go kgobiwa* le sengwe sa go sotliwa mo ditšhabeng tsotlhe.+8 Mme ntlo eno e tla nna mekoa ya marope.+ Mongwe le mongwe yo o fetang fa go yone o tla e rotolela matlho a gakgametse a bo a letsa molodi a bo a re, ‘Ke ka ntlha yang fa Jehofa a dirile lefatshe leno le ntlo eno jaana?’+9 Foo ba tla re, ‘Ke ka gonne ba ne ba tlogela Jehofa, Modimo wa bone yo o ntshitseng borraabonemogolo kwa lefatsheng la Egepeto, mme ba ne ba amogela medimo e mengwe ba bo ba e ikobela le go e direla. Ke gone ka moo Jehofa a ba tliseditseng masetlapelo ano otlhe.’”+10 Kwa bokhutlong jwa dingwaga di le 20, tse mo go tsone Solomone a agileng matlo a mabedi, ntlo ya ga Jehofa le ntlo ya kgosi,*+11 Hirame+ kgosi ya Ture o ne a naya Solomone dikota tsa mosedara le tsa mofira le gauta e ntsi kafa a neng a batla ka gone,+ mme Kgosi Solomone o ne a naya Hirame metse e le 20 kwa lefatsheng la Galalea.12 Ka jalo, Hirame o ne a tswa mo Ture a ya go bona metse e Solomone a neng a e mo neile, mme o ne a sa e kgotsofalele.*13 O ne a re: “Ke metse ya mofuta mang eno e o e nneileng, morwarre?” Ka jalo, e ne ya bidiwa Lefatshe la Kabule* go tla go fitlha mo letsatsing leno.14 Ka yone nako eo, Hirame o ne a romelela kgosi ditalenta* di le 120 tsa gauta.+15 Eno ke pego ya batho ba Kgosi Solomone a neng a ba tlhophile gore ba mo direle tiro+ ya go aga ntlo ya ga Jehofa,+ ntlo ya gagwe,* Thota,*+ lobota lwa Jerusalema, Hasore,+ Megido+ le Gesere.+16 (Faro kgosi ya Egepeto o ile a tla mme a gapa motse wa Gesere a bo a o fisa ka molelo, mme gape o ile a bolaya Bakanana+ ba ba neng ba nna mo motseng oo. Ka jalo, o ne a o naya morwadie,+ mosadi wa ga Solomone, e le mpho* fa a kgaogana le ene.)17 Solomone o ne a aga* Gesere, Bethe-horona yo o Kwa Tlase,+18 Baalathe+ le Tamare mo nageng e e mo lefatsheng leo,19 mmogo le metse yotlhe ya mabolokelo ya ga Solomone, metse ya dikara,+ metse ya masole a a tsamayang ka dipitse le sepe fela se Solomone a neng a eletsa go se aga mo Jerusalema, mo Lebanona le mo lefatsheng lotlhe le a neng a le busa.20 Fa e le batho botlhe ba ba neng ba setse ba Baamore, Bahite, Baperise, Bahife le Bajebuse,+ ba e neng e se karolo ya batho ba Iseraele,+21 ditlogolwana tsa bone tse di neng di setse mo lefatsheng, tse Baiseraele ba neng ba sa di fedisa, Solomone o ne a di tlhopha gore di mmerekele e le makgoba go tla go fitlha mo letsatsing leno.+22 Le fa go ntse jalo, Solomone ga a ka a dira Baiseraele bape makgoba,+ ka gonne e ne e le batlhabani ba gagwe, batlhanka ba gagwe, dikgosana tsa gagwe, balaodi ba badiredibagolo ba masole a gagwe le balaodi ba bakgweetsi ba gagwe ba dikara le masole a a tsamayang ka dipitse.23 Go ne go na le balaodi ba bathusi ba le 550 ba ba neng ba okametse tiro ya ga Solomone, e leng balebedi ba ba neng ba okametse batho ba ba neng ba dira tiro.+24 Le fa go ntse jalo, morwadia Faro+ o ne a tswa mo Motseng wa ga Dafide+ a ya kwa ntlong ya gagwe e Solomone a neng a e mo agetse; go tswa foo Solomone o ne a aga Thota.*+25 Gararo ka ngwaga,+ Solomone o ne a ntsha ditlhabelo tse di fisiwang le ditlhabelo tsa go abelana mo sebesong se a neng a se agetse Jehofa,+ ka go dira jalo o ne a dira gore setlhabelo se kuise mosi mo sebesong, se se neng se le fa pele ga ga Jehofa, mme o ne a fetsa go aga ntlo.+26 Gape Kgosi Solomone o ne a dira dikepe kwa Esione-gebere,+ e e gaufi le Elothe, mo losing lwa Lewatle le Lehibidu kwa lefatsheng la Edoma.+27 Hirame o ne a romela batlhanka ba gagwe ka setlhopha sa dikepe,+ batsamaisi ba dikepe ba ba nang le maitemogelo gore ba dire mmogo le batlhanka ba ga Solomone.28 Ba ne ba ya kwa Ofire+ mme ba tsaya ditalenta tsa gauta di le 420 teng ba bo ba di isa kwa go Kgosi Solomone.


c: text/html

text:
DINTLHAKGOLO TSA NGWAGA O O FETILENG
Baebele e e Diretsweng go Nnela Ruri
BASUPI BA GA JEHOFA ba rata Baebele go feta buka epe fela. Re ithuta Baebele ka metlha e bile re e dirisa go ruta ba bangwe dikgang tse di molemo tsa Bogosi Jwa Modimo. (Math. 24:14) Ke gone ka moo bakaulengwe ba ileng ba dira maiteko a magolo go tlhomamisa gore Baebele ya Thanolo ya Lefatshe le Lesha ya Dikwalo Tse di Boitshepo ya Seesemane e e tlhabolotsweng ya 2013, e tla kgatlha le gore e tla nnela ruri.
Fa bakaulengwe ba ba dirang kwa bogatisetsong jwa rona kwa Wallkill, New York, U.S.A. ba ne ba buisana le moeteledipele wa khampani nngwe ya dibuka ka tsela e ba batlang Baebele e lebega ka yone, o ne a ba raya a re: “Ga go kgonege gore re ka dira Baebele e lo e batlang. Go utlwisa botlhoko gore Dibaebele tse dintsi di diretswe go kgabisa kgotsa go bewa fela mo shelofong—ga di a direlwa go nna lobaka lo loleele.”
Dikgatiso dingwe tsa ntlhantlha tsa Thanolo ya Lefatshe le Lesha di ne tsa onala ka bonako. Ka jalo, bakaulengwe ba ne ba sekaseka dikhabara, dikgomaretsi le mekgwa ya go kopanya dibuka gore ba dire Baebele e e tla emelanang le maemo mangwe le mangwe. Go tswa foo, ba ne ba dira Dibaebele di le mmalwa mme ba di romelela Basupi ba ba nnang mo dinageng tse di nang le maemo a bosa a a tsididi thata le a a mogote thata gore ba di lekeletse.
Morago ga dikgwedi tse thataro, Dibaebele tseo di ne tsa busiwa gore di tlhatlhobiwe. Bakaulengwe ba ba berekang kwa bogatisetsong ba ne ba tokafatsa mo go tlhokegang teng mme ba romela Dibaebele tse dingwe gore di lekelediwe gape. Dibaebele tsotlhe tse di neng tsa lekelediwa di ne di feta 1 690. Dingwe tsa tsone di ne tsa senyega ka ntlha ya maemo a a sa lebelelwang. Ka sekai, Baebele e nngwe e ne ya gatwa ke koloi, e nngwe e ne ya nelwa ke pula bosigo jotlhe mme e nngwe yone e ne ya nwela mo morwaleleng o o neng o bakilwe ke setsuatsue.
Ka 2011, fa Dibaebele di ntse di lekelediwa, re ne ra reka metšhine e mesha e e kopanyang dibuka ka lobelo lo lo kwa godimo gore e dirisiwe kwa bogatisetsong jwa kwa Wallkill le jwa kwa Ebina, Japane. Mokgele wa rona e ne e se fela go fitlhelela palo ya Dibaebele tse di neng di tla tlhokega fa di gololwa mme gape e ne e le go gatisa Dibaebele tse di tshwanang mo mafelong oomabedi.
Dikhabara Tse di Obegang
Mo masimologong a 2012, magatisetso ano a mabedi a ne a simolola go dirisa khabara e ntšha go gatisa Baebele ya 1984 ya Thanolo ya Lefatshe le Lesha ya Seesemane. Le fa go ntse jalo, metšhini eno e mesha e ne e dirisa sekgomaretsi le letsela le le ngaparediwang mo teng ga khabara (liner), tse di neng di sa lekelediwa, mme ba ne ba lemoga gore dikhabara tseo di ne di obega thata. Ka jalo, re ne ra emisa go di gatisa.
Badiri ba sengwe sa didirisiwa tseno ba ne ba re go obega gono ke bothata jo bo tlwaelegileng mo madirelong a dibuka e bile bo ka se rarabologe. Bakaulengwe ga ba a ka ba itlhoboga, go na le moo ba ne ba ikemiseditse go gatisa Baebele ya khabara e e obegang e e neng e tla lebega sentle. Morago ga dikgwedi di ka nna nnè go ntse go lekelediwa dikgomaretsi le di-liner tse di farologaneng, ba ne ba bona tse di tla dirang gore ba tswelele ka go gatisa Dibaebele tsa dikhabara tse di obegang mme gone di sa senyege.
Go ne go rulagantswe gore Thanolo ya Lefatshe le Lesha e gololwe ka October 5, 2013, kwa pokanong ya ngwaga le ngwaga ya Watch Tower Bible and Tract Society of Pennsylvania. Ka Labotlhano, August 9, 2013, go ne ga romelwa difaele tsa ileketeroniki tse di nang le tshedimosetso ya Baebele e ntšha kwa magatisetsong mme a ne a simolola go gatisa mo letsatsing le le latelang. Ba ne ba fetsa go gatisa Baebele ya ntlha e e feletseng ka August 15. Mo dibekeng di le supa tse di neng tsa latela, ba ba berekang kwa magatisetsong a Wallkill le Ebina ba ne ba bereka bosigo le motshegare ba gatisa le go romela Dibaebele di feta 1 600 000, e leng palo e e neng e lekane gore mongwe le mongwe yo o neng a tla nna gone kwa pokanong eo a kgone go amogela khopi ya gagwe.
Le fa gone Baebele eno e le ntle e bile e diretswe go nnela ruri, molaetsa wa yone o o nayang botshelo ke one o kgatlhang le go feta. Kgaitsadi mongwe kwa United States o ne a kwala jaana letsatsi fela a sena go amogela Baebele ya gagwe e ntšha: “Jaanong ke kgona go tlhaloganya Baebele botoka.”

robotstxt: allowed

filter: keep


text:
Kafa Boroutšhara Jono Bo ka Go Solegelang Molemo ka Gone
Boroutšhara jono bo tla go thusa gore o itumelele go ithuta Lefoko la Modimo, Baebele. Ditemana tse di tlhagang kwa bofelong jwa serapa sengwe le sengwe di bontsha gore ke kae mo Baebeleng ya gago mo o ka bonang dikarabo tsa dipotso tse di nang le dinomoro.
Fa o ntse o sekaseka ditemana tseo, ela tlhoko kafa di arabang dipotso tseo ka gone. Basupi ba ga Jehofa ba tla itumelela go go thusa go tlhaloganya bokao jwa Ditemana tseo.—Bala Luke 24:32, 45.
Ela tlhoko: Dikgatiso tsotlhe tse di umakilweng mo boroutšhareng jono di gatisitswe ke Basupi ba ga Jehofa.


text:
Paulo o rera ka bopelokgale dingwaga di le pedi (30, 31)
28 Fa re sena go falola, re ne ra utlwa gore setlhaketlhake seo se bidiwa Maleta.+2 Mme batho ba ba nnang koo* ba ne ba re bontsha bopelonomi jo bogolo.* Ba ne ba gotsa molelo ba bo ba re amogela rotlhe ka lorato ka gonne pula e ne e tshologa e bile go ne go le serame.3 E rile Paulo a sena go rwalela ngata ya dikgong a bo a e baya mo molelong, noga e e botlhole e ne ya tswa ka ntlha ya mogote e bo e ithathelela mo seatleng sa gagwe.4 Fa batho bao ba bona noga eo e e botlhole e akgega mo seatleng sa gagwe, ba ne ba simolola go raana ba re: “Eleruri monna yono ke mmolai, le fa gone a kgonne go falola a tswa mo lewatleng, Tshiamiso* ga a mo letle gore a tswelele a tshela.”5 Le fa go ntse jalo, o ne a tlhotlhorela noga eo mo molelong mme o ne a sa gobala.6 Mme ba ne ba ithaya ba re o tla ruruga kgotsa o tla wa ka tshoganyetso a bo a swa. Fa ba sena go ema lobaka lo loleele mme ba bona a sa diragalelwe ke sepe se se sa siamang, ba ne ba fetola megopolo ya bone ba bo ba simolola go re ke modimo.7 Jaanong gaufi le lefelo leo go ne go na le masimo a monna mongwe yo e neng e le mmusi wa setlhaketlhake seo, yo o neng a bidiwa Pubelio, mme o ne a re amogela ka lorato a bo a re letla gore re nne le ene malatsi a le mararo.8 Rraagwe Pubelio o ne a lwala a tshwenngwa ke letshoroma le letshololo, mme Paulo o ne a ya kwa go ene, a rapela, a mmaya diatla a bo a mo fodisa.+9 Fa seo se sena go direga, batho ba bangwe botlhe mo setlhaketlhakeng seo ba ba neng ba lwala, le bone ba ne ba simolola go tla mo go Paulo mme o ne a ba fodisa.+10 Gape ba ne ba re tlotla ka go re abela dimpho di le dintsi, mme e rile re tsamaya ka sekepe, ba ne ba re naya dilo tsotlhe tse re neng re di tlhoka ba bo ba di pega mo go sone.11 Dikgwedi di le tharo moragonyana, re ne ra tsamaya ka sekepe se se neng se na le letshwao le le reng “Bomorwa Seuse.” Sekepe seo se ne se tswa kwa Alekesanderia mme se ne se feditse mariga se le mo setlhaketlhakeng seo.12 Re ne ra ema kwa lefelong le dikepe le emang mo go lone kwa Sirakuse mme ra nna teng malatsi a le mararo;13 fa re tswa koo re ne ra tsamaya mme ra goroga kwa Regiuma. Letsatsi moragonyana, phefo ya borwa e ne ya foka mme re ne ra kgona go goroga kwa Puteoli mo letsatsing la bobedi.14 Fa re goroga koo re ne ra fitlhela bakaulengwe mme ba ne ba re kopa gore re nne le bone malatsi a le supa, mme go tswa foo re ne ra ya kwa Roma.15 Fa bakaulengwe ba kwa Roma ba utlwa gore re a tla, ba ne ba tla go re kgatlhantsha kwa Marekisetsong a Apio le Matlomararo a Boitapolosetso. E rile Paulo a ba bona, o ne a leboga Modimo a bo a kgothala.+16 La bofelo fa re goroga kwa Roma, Paulo o ne a letlelelwa go nna a le nosi mme a disitswe ke lesole.17 Le fa go ntse jalo, malatsi a le mararo moragonyana o ne a phutha banna ba ba tseelwang kwa godimo ba Bajuda. Fa ba sena go phuthega, o ne a ba raya a re: “Banna, bakaulengwe, le fa gone ke sa dira sepe se se kgopisang batho kgotsa ke sa tlola ditlwaelo tsa borraaronamogolo,+ ke ne ka tsenngwa mo diatleng tsa Baroma ke le legolegwa le le tswang kwa Jerusalema.+18 Mme fa ba sena go batlisisa,+ ba ile ba re ba a nkgolola, ka gonne go ne go se na mabaka ape a a ka dirang gore ba mpolaye.+19 E rile Bajuda ba sa dumalane le gore ke gololwe, ke ne ka patelesega go ikuela kwa go Kaesara,+ mme e se ka gonne ke ne ke na le sengwe se ke latofatsang setšhaba sa gaetsho ka sone.20 Ka ntlha ya seo ke ne ka kopa go lo bona le go bua le lona, ka gonne ke bofilwe ka keetane eno ka ntlha ya tsholofelo e batho ba Iseraele ba nang le yone.”+21 Ba ne ba mo raya ba re: “Ga re ise re amogele makwalo ape a a tswang kwa Judea a a buang ka wena, le gone ga go na mokaulengwe ope yo o tswang teng yo o begileng kgotsa yo o buileng sepe se se bosula ka wena.22 Le fa go ntse jalo, re batla go utlwa gore wena wa reng,+ ka gonne re a itse gore ruri lekoko leno le a kgalwa gongwe le gongwe.”+23 Jaanong ba ne ba rulaganya letsatsi la go kopana le ene, mme ba ne ba tla kwa lefelong le a nnang mo go lone ba le bantsi. Mme go tloga mo mosong go fitlha maitseboa, o ne a ba tlhalosetsa kgang eo, a ntsha bosupi jo bo tletseng ka Bogosi Jwa Modimo, a leka go ba tlhotlheletsa go dumela mo go Jesu+ a dirisa Molao wa ga Moshe+ le mekwalo ya baporofeti.+24 Bangwe ba ne ba simolola go dumela dilo tse a neng a di bua; ba bangwe ga ba a ka ba di dumela.25 Ka jalo, e re ka ba ne ba sa dumalane, ba ne ba simolola go tsamaya, mme Paulo o ne a bua jaana:“Moya o o boitshepo o ne o nepile fa o ne o bua le borraalonamogolo o dirisa moporofeti Isaia,26 o re, ‘Ya kwa bathong bano mme o ba reye o re: “Eleruri lo tla utlwa, mme ga lo kitla lo tlhaloganya, e bile lo tla leba, mme ga lo kitla lo bona gotlhelele.+27 Gonne pelo ya batho bano e thatafetse. Ba a utlwa mme ga ba dire se ba se utlwang. Ba tswetse matlho e bile ba ikabile ditsebe gore ba se ka ba bona sepe kgotsa ba utlwa sepe. Mme seno se dira gore ba se ka ba tlhaloganya gore ba tshwanetse go dira eng e bile ga ba boele mo go nna gore ke ba fodise.”’+28 Ka jalo, itseng gore dikgang tseno tse di tlhalosang kafa Modimo a tlisang poloko ka gone, di rometswe kwa bathong ba ditšhaba tse dingwe;+ eleruri ba tla di reetsa.”+29 *——30 Ka jalo, o ne a tswelela a nna mo ntlong e a neng a e hirile dingwaga di le pedi,+ mme o ne a amogela ka lorato botlhe ba ba neng ba tla kwa go ene,31 a ba rerela ka Bogosi Jwa Modimo e bile a ba ruta ka Morena Jesu Keresete a le pelokgale,*+ a sa kgorelediwe ke ope.


text: 23 Fa nako e ntse e tsamaya, Dafide o ne a bolelelwa jaana: “Bafilisitia ba lwa le Keila+ e bile ba tlhasela mafelo a go phothelwang mo go one.”2 Ka jalo, Dafide o ne a botsa Jehofa+ a re: “A ke tsamaye mme ke ye go kgemetha Bafilisitia bano?” Jehofa o ne a raya Dafide a re: “Tsamaya o kgemethe Bafilisitia mme o golole Keila.”3 Le fa go ntse jalo, banna ba ga Dafide ba ne ba mo raya ba re: “Re boifa re ntse re le fano mo Juda;+ ruri re tla boifa le go feta fa re ka ya kwa Keila go ya go lwantsha mola wa tlhabano wa Bafilisitia!”+4 Ka jalo, Dafide o ne a botsa Jehofa gape.+ Jaanong Jehofa o ne a mo araba a re: “Tsamaya; ya kwa Keila ka gonne ke tla tsenya Bafilisitia mo seatleng sa gago.”+5 Ka jalo, Dafide o ne a tsamaya le banna ba gagwe kwa Keila mme a tlhabana le Bafilisitia; o ne a tsaya leruo la bone a bo a ba kgemetha ba le bantsi thata, mme Dafide o ne a golola banni ba Keila.+6 Jaanong fa Abiathare+ morwa Ahimeleke a ne a tshabela kwa go Dafide kwa Keila, o ne a tshotse khiba.7 Saulo o ne a bolelelwa jaana: “Dafide o tlile mo Keila.” Foo Saulo o ne a re: “Modimo o mo nneile,*+ ka gonne o itsentse mo seraing ka go tsena mo motseng o o nang le ditswalo le mephakalego.”8 Ka jalo, Saulo o ne a bitsa batho botlhe gore ba ye ntweng, ba ye kwa Keila mme ba tlhasele Dafide le banna ba gagwe.9 E rile Dafide a utlwa gore Saulo o mo logela leano, o ne a raya moperesiti Abiathare a re: “Tlisa khiba kwano.”+10 Go tswa foo, Dafide o ne a re: “Ao tlhe Jehofa, Modimo wa Iseraele, ruri nna motlhanka wa gago ke utlwile gore Saulo o ikaeletse go tla mo Keila gore a tle go senya motse ono ka ntlha ya me.+11 A baeteledipele* ba Keila ba tla ntsenya mo seatleng sa gagwe? A Saulo o tla tla fela jaaka ke utlwile? Ao tlhe Jehofa, Modimo wa Iseraele, tsweetswee ke kopa gore o mpolelele.” Fa a rialo, Jehofa o ne a re: “O tla tla.”12 Dafide o ne a botsa jaana: “A baeteledipele ba Keila ba tla tsenya nna le banna ba me mo seatleng sa ga Saulo?” Jehofa o ne a araba a re: “Ba tla lo tsenya.”13 Ka yone nako eo, Dafide o ne a tsamaya le banna ba gagwe, ba ka nna 600,+ mme ba ne ba tswa mo Keila ba bo ba ya gongwe le gongwe kwa ba neng ba ka ya teng. E rile Saulo a bolelelwa gore Dafide o tshabile kwa Keila, ga a ka a tswa a ya go mo lelekisa.14 Dafide o ne a nna mo nageng mo mafelong a go leng thata go ya kwa go one, mo kgaolong e e dithaba kwa nageng ya Siife.+ Saulo o ne a mmatla ka metlha,+ le fa go ntse jalo Jehofa o ne a se ka a mo tsenya mo seatleng sa gagwe.15 Fa Dafide a ntse a le kwa nageng ya Siife kwa Horeshe, o ne a itse gore* Saulo o ne a dule letsholo a batla go mmolaya.16 Jaanong Jonathane morwa Saulo o ne a ya kwa go Dafide kwa Horeshe, mme o ne a mo thusa gore a bone maatla* mo go Jehofa.+17 O ne a mo raya a re: “O se ka wa boifa, ka gonne rre ga a kitla a go bona; wena o tla nna kgosi ya Iseraele,+ mme nna ke tla nna wa bobedi fa morago ga gago; mme rre e bong Saulo le ene o itse seo.”+18 Go tswa foo, boobabedi ba ne ba dira kgolagano+ fa pele ga ga Jehofa, mme Dafide o ne a nna kwa Horeshe, mme Jonathane a ya kwa legaeng la gagwe.19 Moragonyana banna ba Siife ba ne ba tlhatlogela kwa go Saulo kwa Gibea+ mme ba re: “Dafide o iphitlhile gaufi le rona+ mo mafelong a go leng thata go ya kwa go one kwa Horeshe,+ mo thoteng ya Hakila,+ e e kwa borwa jwa* Jeshimone.*+20 Nako epe fela fa o rata go tla kwano, wena kgosi, o tle, mme re tla mo tsenya mo seatleng sa kgosi.”+21 Fa ba rialo, Saulo o ne a re: “E kete Jehofa a ka lo segofatsa, ka gonne lo ntlhomogetse pelo.22 Tsweetswee tsamayang, mme lo leke go bona gore tota o kwa kae le gore o bonwe ke mang koo, ka gonne ke boleletswe gore o boferefere thata.23 Lo tlhomamise ka kelotlhoko gore mafelo otlhe a a iphitlhang mo go one a kwa kae lo bo lo boela mo go nna ka bosupi. Go tswa foo, ke tla tsamaya le lona mme fa a le mo nageng, ke tla mmatla mo dikgotleng* tsotlhe tsa Juda.”24 Ka jalo, ba ne ba tsamaya mme ba ya kwa Siife+ ba etelela Saulo pele, fa Dafide le banna ba gagwe bone ba ne ba le kwa nageng ya Maone,+ kwa Araba+ kwa borwa jwa Jeshimone.25 Go tswa foo, Saulo o ne a tla le banna ba gagwe a tlile go mmatla.+ Fa Dafide a bolelelwa ka gone, ka yone nako eo o ne a ya kwa lefikeng+ mme a nna mo nageng ya Maone. E rile Saulo a utlwa seno, o ne a lelekisa Dafide go ya go fitlha kwa nageng ya Maone.26 Fa Saulo a ne a tla mo letlhakoreng le lengwe la thaba, Dafide le banna ba gagwe ba ne ba le ka fa letlhakoreng le lengwe la thaba. Dafide o ne a itlhaganela gore a tswe+ fa go Saulo, le fa go ntse jalo, Saulo le banna ba gagwe ba ne ba ya kwa go Dafide le banna ba gagwe gore ba ba tshware.+27 Mme morongwa o ne a tla mo go Saulo a re: “Tla kwano ka bonako, ka gonne Bafilisitia ba tlhasetse lefatshe!”28 Foo Saulo o ne a tlogela go lelekisa Dafide+ mme a ya go tlhabana le Bafilisitia. Ke gone ka moo lefelo leo le neng la bidiwa Lefika la Dikgaogano.29 Go tswa foo, Dafide o ne a tlhatloga a tswa koo mme a nna kwa mafelong a go leng thata go a atamela kwa Ene-gedi.+


text:
KAROLO 3
Rahabe O ne A Dumela mo go Jehofa
A re re re kwa motseng wa Jeriko. Motse ono o mo nageng ya Kanana, kwa batho ba sa dumeleng mo go Jehofa gone. Mosadi mongwe yo o bidiwang Rahabe o nna mono.
Fa Rahabe a ne a sa ntse a le monnye, o ne a utlwa kafa Moshe a ileng a kgaoganya Lewatle le Lehibidu ka teng le kafa a ileng a etelela Baiseraele pele ka teng go tswa kwa Egepeto. Gape o ne a utlwa kafa Jehofa a ileng a ba thusa ka teng gore ba fenye dintwa tse ba neng ba di lwa le baba ba bone. Gone jaanong o utlwa gore Baiseraele ba dirile kampa gaufi le Jeriko!
Rahabe o ne a sireletsa ditlhola ka gonne a dumela mo go Jehofa
Bosigo bongwe, Baiseraele ba babedi ba ne ba ya kwa motseng wa Jeriko go ya go bona gore go ntse jang koo. Ba ne ba fitlha kwa ntlong ya ga Rahabe. O ba kopa gore ba tsene le gore ba nne. Fa go setse go le bosigo, kgosi ya Jeriko e utlwa gore ditlhola di mo motseng mme di ile kwa ntlong ya ga Rahabe. Ka jalo, kgosi e roma banna ba yone gore ba ye go ba tshwara. Rahabe o fitlha ditlhola tse pedi tseno mo godimo ga borulelo jwa ntlo ya gagwe mme o raya banna ba kgosi a re: ‘Ditlhola di ne di tlile mme di setse di tswile mo motseng. Fa lo ka tsamaya gone jaanong, lo tla kgona go ba tshwara!’ A o itse gore ke ka ntlha yang fa Rahabe a sireletsa ditlhola tseno?— Ka gonne o dumela mo go Jehofa e bile o itse gore Jehofa o tla naya Baiseraele naga ya Kanana.
Pele ga ditlhola di tswa kwa ntlong ya ga Rahabe, di mo solofetsa gore ene le ba lelapa la gagwe ba tla bo ba sireletsegile fa Jeriko e senngwa. A o itse gore ba mmolelela gore a dire eng?— Ba re: ‘Tsaya thapo eno e e khibidu mme o e bofelele mo fensetereng ya gago. Fa o dira jalo, mongwe le mongwe yo o mo ntlong ya gago o tla bo a sireletsegile.’ Rahabe o dira fela jaaka ditlhola di mmoleletse. A o itse gore go direga eng morago ga foo?—
Malatsi a le mmalwa moragonyana, Baiseraele ba dikologa motse ba didimetse. Ba dikologa motse ka malatsi a le marataro, gangwe, letsatsi le letsatsi. Mme ka letsatsi la bosupa, ba dikologa motse ka makgetlho a le supa. Go tswa foo, botlhe ba goela kwa godimo. Jehofa o dira gore dipota tse di dikologileng motse di we. Mme ntlo e go nang le thapo e khibidu e e bofeletsweng mo fensetereng yone, e sa ntse e eme! A o kgona go e bona mo setshwantshong?— Rahabe le ba lelapa la gagwe ba sireletsegile!
O ka ithuta eng mo go Rahabe?— Rahabe o ne a dumela mo go Jehofa ka ntlha ya dilo tsotlhe tse di itumedisang tse a di utlwileng ka ene. Le wena o ithuta dilo tse dintsi tse di itumedisang ka Jehofa. A le wena o dumela mo go ene jaaka Rahabe?— Re a itse gore o dumela mo go ene!


text:
African Rhino
Tshukudu
Ketsiso
Diamusi tse di lemogwa bonolo ka seemo sa tsona le dinaka mo phatleng. Ditshukudu di na le sebete mme o ka di bona di fula le ditau kwa ntle ga letsapa le le di fisang pelo, le ditau ka go bonagala di bo di sa di tsee tsia ka go mme di tshwana fela. Magodu a a bolayang ditshukudu a a tshwanetse ke go rweswa boikarabelo ka molato wa go fokotsega ga losika loo tshukudu.
Kwa Phakeng ya bosetjhaba ya Kruger Tshukudu e Tshweu (Ceratotherium simum) go a direga gore o e fitlhele kwa sekgweng sa Sabie le noka ya Crocodile, le go bapa le Shingwedzi le Letaba. Tshukudu e ntsho (Diceros bicornis) e fitlhelwa sekgweng se se kitlaneng sa mmitlwa kwa Borwa jwa Kruger magareng a Skukuza le Pretoriuskop gape le kwa tlase ga Sabie gaufi le ledibogo la Crodocile.
Mokgwa le ka nalo e Ditshukudu di robalago
Ditshukudu di lala di eme kgotsa di patlame nako e e kana ka diura tse di 8 ka letsatsi mme di fela di khutsa kgafetsa. E ka fitlhelwa letse ka fa tlase ga setlhare fa letsatsi le le mogote, fela fa e robala borokolo jo bo golo, e robala ka letlhakore mme maoto a kobegile.
Mokgwa o o di itimolang mogote ka ona
Mo letsatsing le le mogote ditshukudu di ikhutsa meriting ya ditlhare kgotsa di bone mo lefelong la go pitikale kwa lerageng. Leraga ga le e timole fela, fela le thibela letlalo go dinwamadi le letsatsi. Ditshukudu di atisa go sasanka gantsi bosigo, segolo setona mo go phodileng e bile go se letsapa. Gape di tla nwa metsi fao di tla a filthelwang teng.
Lenaka la tshukudu le dirilwe ka eng le gone goring le batliwa jaana?
Lenaka la Tšhukudu ga le ya dirwa ka moriri o o patagantsweng go ya ka moo go neng go naganwa ka teng, fela le dirilwe ka Keratini (e leng yona e dirang dinala, mengapo le ditlhako tsa diphologolo). Lenaka le batlega that ka tumelo ya gore le dira melemo. Kwa Yemen lenaka le le dirisiwa mo botshwarong ja thipa e kgolo mme newa masogana fa ba aloga bojale e le se supo sa gore ke banna.
Pharologano magareng ga Tshukudu e ntsho le e tshweu ke eng?
Ga go pharologano epe ka mmala bogareng jwa diphidi tseno tse pedi, mme leina la Tshukudu e tshweu le kaya molomo, “Wyd” kgotsa “Wide” (o bulegileng). Molomo wa Tshukudu e ntsho ke o o kobegileng go farologana le o o sephara wa Tshukudu e Tshweu. Tshukudu e fula bojang jo bo kwa tlase mme Tšhukudu e ntsho e fula ditlhare le bojang jo bo telele, ke ka fao melomo ya tsona e farologaneg jaana. Go na le pharologano ka bogolo, mme Tshukudu e tshweu e kgolo go tsoo pedi.


text:
Gompieno Batswana ke setšhaba se se dirilweng ke dikarolwana tsa merafe e mengwe fela jaaka ditlhopha tse dingwe tsa ba ba buang puo ya Bantsho mo Aforika-Borwa wa sešweng jaana, bao kwa tshimologong ba faleletseng mo Aforika-Borwa go tswa kwa dikgaolong tsa molelwane wa Nigeria le Cameroun wa gompieno go tla mo Borwa jwa Aforika golo gongwe ka ngwagakgolo wa lesomenne. Botso jwa nnete jwa lereo ‘Tswana’ ke masaitseweng. Le fa go ntse jalo, go ya ka moantheropholoji, Isaac Schapera, le tswa mo thulaganyong ya ‘go kgaogana’ e ditlhopha tse di farologaneng tsa gompieno go tla mo Borwa jwa Aforika golo gongwe ka ngwagakgolo wa lesomenne. Botso jwa nnete jwa lereo ‘Tswana’ ke masaitseweng. Le fa go ntse jalo, go ya ka moantheropholoji, Isaac Schapera, le tswa mo thulaganyong ya ‘go kgaogana’ e ditlhopha tse di farologaneng tsa Batswana mo dingwakgolo tse di fetileng ba ne ba tswelela go kgaogana ka go tswa mo go ba bangwe (‘go tswa’ sk. ‘go tswa mo go ba bangwe/sengweng) gore ba tle ba ipope go nna setlhopha se sešwa sa Batswana ka ntlha ya go tlhoka go dumelana ka dilo dingwe, sekao, jaaka ka dikganetsano mabapi le tatelano ya bogosi.
Setswana ke puo gape e e buiwang ke batho ba ba ipitsang Batswana. Gompieno jaana, Batswana ke karolo e e kgolo e e botlhokwa e e dirang baagi ba naga ya Botswana. Setswana ke puo ya Bantsho ba ba tlholegang kwa Niger le Congo ba ka boemo joo ba bidiwang CHUANA, COANA, CUANA, SETSWANA, SECHUANA, BEETJUANS. Ke puo ya bosetšhaba ya kwa Botswana e bile ke nngwe ya dipuo di le lesomenngwe tsa semmuso tsa Aforika-Borwa. E buiwa ke batho ba ka nna 3, 000 000 mo dinageng tsa Borwa jwa Aforikaborwa, Namibia le Zimbabwe di kopane.
Tswana (e mo bongweng e le moTswana kgotsa Motswana), mme mo (bontsing e le baTswana kgotsa Batswana) ke leina le batho ba, ba bidiwang ka lona e bile e le la puo ya bona ya Bantsho.


text:
Mokgwa wa go Bona Tsela wa Khudu ya Lewatle
A o Ne o Tlhamilwe?
Mokgwa wa go Bona Tsela wa Khudu ya Lewatle
● Babatlisisi ba tlhalosa mokgwa wa go tsamaya ga khudu ya lewatle go tswa kwa e jelang teng go ya kwa e beelang mae teng, e le “sengwe sa dilo tse di gakgamatsang tse di dirwang ke diphologolo.” Go ralala masomesome a dingwaga, segagabi seno se ile sa ba kgatlha.
Ela tlhoko: Dingwaga dingwe le dingwe di le pedi go ya go di le nnè, khudu e namagadi e ya kwa lotshitshing lwa lewatle go ya go beela mae a yone—a a ka nnang lekgolo mo sentlhageng se le sengwe—e bo e a fitlha ka moshawa. Fa a setse a thuthugile, dikhudu tse dinnye di tsena mo lewatleng. Go tswa foo, di tsaya loeto lo lo gakgamatsang lo lotlhe lo ka tsayang sekgala sa dikilometara di le 12 900. Dingwaga moragonyana, dikhudu tse di setseng di godile tse di namagadi di boela kwa lefelong leo go ya go beela mae a tsone—kwa lotshitshing lo di neng tsa thuthugela kwa go lone!
Dikhudu tsa lewatle di kgona jang go bona tsela? Moitsethutotshelo mongwe e bong Kenneth Lohmann wa Yunibesithi ya North Carolina, kwa United States, yo o nopotsweng mo National Geographic News a re: “Go lebega e kete di dirilwe di na le mofuta mongwe wa mmapa wa makenete.” Dipatlisiso di bontsha gore khudu e kgona go tlhomamisa gore e fa kae ka go dupa sekhutlo le boteng jwa maatla a makenete ya lefatshe. Bokgoni jono jo bo gakgamatsang jo khudu e nang le jone bo dira gore dikhudu tse dinnye tseno tse di sa kgoneng go iphemela, di kgone go tsaya loeto lwa dikilometara di le 12 900 go ralala lewatle la Antlatic mme Lohmann a re, “di dira jalo di le nosi di sa sale dikhudu tse dingwe morago.”
O akanya eng? A bokgoni jwa khudu ya lewatle jwa go bona tsela bo nnile gone fela ka bogone kgotsa a bo ne bo tlhamilwe?
[Lebokoso mo go tsebe 25]
DINTLHA TSE DI DIKHUTSWANE TSE DI KGATLHANG
● Fa khudu e namagadi e sena go beela le go fitlha mae a yone, e a a tlogela.
● Gore khudunyana eno e kgone go tswa mo leeng, e dirisa leino le le kgethegileng la yone le le bidiwang caruncle go thuba kgapetla ya lee mme morago ga foo leino leo le a wa.
● Dikhudu tsa lewatle di fetsa diperesente di le 90 tsa botshelo jwa tsone mo lewatleng.
[Motswedi wa Setshwantsho mo go tsebe 25]
© Masa Ushioda/WaterF/age fotostock


text:
Welcome to Setswana.co.za
Poetry/Dipoko
Baphiring
Diphiri tsa gaabo Kgwaile,
Kgwaile wa gaabo Lekatana,
Lekatana wa gaabo Ntsie,
Ntsie wa gaabo Phetlhe,
Dinamane tsa gaabo tlhare sa Mokwena.
Mma ke lo bolelele, ba a lo tlakoba,
Kana ga ba le tlakobe fela,
Ba le tlakoba ba itse le se bonngagalane.
Le se bonngagalane le le bankge!
Lefa tota le bo lebile,
Le bo lebile jaaka phiri e gadimile lerapo.
Se itshieng mebele Mokatana,
Kana ke lona Madimako,
Mmu wa Bakwena lo o gateng setlou!
E re lo araba Bakwena le re: "Mmou! Mmou!"


text:
BAEBELE YA RENG?
Go Leboga
Go leboga go na le melemo e mentsi thata—mo mmeleng, mo tlhaloganyong le mo maikutlong—mo e leng gore mongwe le mongwe o tshwanetse go go itlwaetsa.
Go leboga go go thusa jang go nna le botsogo jo bo siameng?
SE BA TSA KALAFI BA SE BUANG
Go ya ka setlhogo sengwe mo Harvard Mental Health Letter, “go leboga go amanngwa le go itumela thata. Go thusa batho gore ba nne le maikutlo a a siameng, ba nne le maitemogelo a a molemo, ba tokafatse botsogo jwa bone, ba lebane le mathata ka katlego le go nna le dikamano tse di molemo le ba bangwe.”
SE BAEBELE E SE BUANG
Baebele e re kgothaletsa go nna le moya wa go leboga. Moaposetoloi Paulo yo o neng a tlhoma sekao se se molemo mo kgannyeng eno, o ne a kwala jaana: “Itshupeng lo na le tebogo.” Ka sekai, o ne a ‘leboga Modimo a sa kgaotse’ ka gonne batho ba ne ba reetsa molaetsa wa gagwe. (Bakolosa 3:15; 1 Bathesalonika 2:13) Boitumelo jo bo nnelang ruri ga bo tlisiwe ke go nna fela o re ke a leboga mme bo tlisiwa ke go bontsha gore tota o a leboga. Mme seo se dira gore re se ka ra itseela kwa godimo, ra fufegela ba bangwe le go nna le sekgopi.
Mmopi wa rona o re tlhometse sekao se se molemo sa go bontsha gore re a leboga—tota le mo bathong ba maemo a a kwa tlase! Bahebera 6:10 ya re: “Modimo ga a tshiamololo mo a ka lebalang tiro ya lona le lorato lo lo le bontshitseng leina la gagwe.” Ruri Mmopi wa rona o tsaya go sa bontshe gore re a leboga e le tshiamololo.
“Ipeleng ka metlha. Lebogang ka ga dilo tsotlhe.”—1 Bathesalonika 5:16, 18.
Go leboga go re thusa jang go dirisana le ba bangwe sentle?
SE BATHO BA SE LEMOGILENG
Fa re bontsha gore re leboga go tswa pelong—e ka ne re lebogela mpho, mafoko a a molemo kgotsa thuso—re dira gore motho yo o re diretseng selo seo a ikutlwe a le botlhokwa e bile a ratiwa. Tota le motho yo o sa mo itseng o itumela thata fa o mo lebogela go bo a go diretse selo se se molemo, jaaka go mmulela kgoro.
SE BAEBELE E SE BUANG
Jesu Keresete o ne a re: “Itlwaetseng go aba, mme batho ba tla lo abela. Ba tla tshela mo diropeng tsa lona selekanyo se se molemo, se papietswe, se tsikitleditswe e bile se penologa.” (Luke 6:38) Akanya ka se se ileng sa diragalela mosetsana mongwe yo o sa utlweng mo ditsebeng e bong Rose, yo o nnang kwa setlhaketlhakeng sa South Pacific se se bidiwang Vanuatu.
Rose o ne a ya dipokanong tsa Bokeresete tsa Basupi ba ga Jehofa mme ga a ka a solegelwa molemo thata ka gonne o ne a sa itse puo ya diatla e bile go ne go se na ope mo phuthegong yo o e itseng. Fa banyalani bangwe ba ba itseng puo ya diatla ba etetse phuthego eo, ba ne ba lemoga bothata joo mme ba simolola tlelase ya puo ya diatla. Rose o ne a leboga fela thata. O ne a re: “Ke itumelela go nna le ditsala tse dintsi jaana tse di nthatang.” Banyalani ba ba mo thusitseng ba itumelela thata go bona gore o a leboga le go bo a nna le seabe kwa dipokanong. Gape Rose o lebogela matsapa a ba bangwe ba a tsereng go ithuta puo ya diatla gore ba kgone go tlotla le ene.—Ditiro 20:35.
‘Yo o ntshang ditebogo e le setlhabelo sa gagwe ke ene yo o galaletsang Modimo.’—Pesalema 50:23.
O ka dira jang gore o nne motho yo o lebogang?
SE BAEBELE E SE BUANG
Tsela e re ikutlwang ka yone e tsamaisana le se re se akanyang. Mokwadi mongwe wa Baebele e bong Dafide o ne bua jaana a rapela Modimo: ‘Ke tlhatlhanya ka tiro ya gago yotlhe; ke itlhophela go nna ke tlhatlhanya ka tiro ya diatla tsa gago.’ (Pesalema 143:5) Ruri Dafide o ne a akanyetsa dilo kwa teng. Se se mo thusitseng go nna motho yo o lebogang ke go nna a akanya ka ditsela tsa Modimo, e leng selo se a neng a se dira botshelo jwa gagwe jotlhe.—Pesalema 71:5, 17.
Baebele e re naya kgakololo eno e e molemo: ‘Dilo le fa e le dife tse di boammaaruri, tse di buiwang molemo, le fa e le molemo ofe o o gone le tse di tshwanelwang ke pako—tswelelang lo akanya ka dilo tseno.’ (Bafilipi 4:8) Mafoko a a reng “tswelelang lo akanya” a bontsha gore re tshwanetse go akanya thata, e leng selo se se tla re thusang go nna batho ba ba lebogang.
“Go tlhatlhanya ga pelo ya me e tla nna ga dilo tsa tlhaloganyo.”—Pesalema 49:3.


text:
381Mo metlheng eo Hesekia o ne a lwala la go swa. Ke fa moporofeti Jesaya, morwa Amotse, a tla kwa go ene, a mo raya a re: “Morena o bua jaana a re: ‘Laela ba lapa la gago! Gonne o tla swa; ga o kitla o phela.’ ”
2Ke fa Hesekia a gadimela kwa loboteng, a rapela Morena 3a re: “Ao Morena, a ko o gakologelwe ka fa ke sepetseng ka teng fa pele ga gago ka boammaaruri le ka pelo yotlhe, ka dira tse di molemo mo matlhong a gago.” Hesekia a ba a lela thata.
4Ke fa lefoko la Morena le fitlha kwa go Jesaya le re: 5“Yaa o ree Hesekia o re: ‘Morena, Modimo wa ga Dafita rraago, o bua jaana a re: Ke utlwile thapelo ya gago, ka bona dikeledi tsa gago. Bona, ke tla okeletsa malatsi a gago dinyaga di le 15. 6Le gona ke tla go pholosa mmogo le motse o, mo seatleng sa kgosi ya Asiria; ke tla femela motse o.’
7“Jaanong sesupo se se tswang mo Moreneng, se se tla go supetsang, fa Morena a tla dirafatsa lefoko le a le buileng, ke se: 8Bona, ke tla busa moriti wa letsatsi mo go sesupa-nako sa ga Ahase dikgato di le some, tse o setseng o di fetile!” Ke fa moriti wa letsatsi o boa dikgato di le some, tse o setseng o di fetile.
9E rile Hesekia, kgosi ya Juta, a sena go lwala le go fola gape, a kwala lokwalo lo lo reng:
10“Ke ne ke rile: ‘Ke na le go ya
kwa dikgorong tsa felo ga baswi
ke sa le motho yo mošwa.
Ke otlilwe ka go kgaolelwa
dinyaga tsa me tse di setseng.’
11Ke rile: ‘Ga nkitla ke tlhola
ke bona Morena mo lefatsheng
la ba ba phelang;
ga nkitla ke tlhola ke leba batho
mo baaging ba lefatshe.
12Boago jwa me bo rutlilwe,
bo tlositswe mo go nna
jaaka mogope wa badisa;
ke menne bophelo jwa me
jaaka mologi a mena masela.
Morena o nkgaotse
mo morutseng.
O fedisitse bophelo jwa me
e sa le motshegare,
bosigo bo ise bo tle.’
13Ke ne ke re ke ikgomotsa
go fitlha mosong,
mme a roba marapo otlhe a me
jaaka tau.
O fedisitse bophelo jwa me
e sa le motshegare,
bosigo bo ise bo tle.
14Ke ne ka lela jaaka peolwane
le mogolori, ka lela jaaka leeba.
Matlho a me a ne a lelala
a lapile,
ka re: ‘Morena,
ke mo pitlaganong, nkemele!’
15Ke tla reng?
Tse o di ntsholofeditseng
o di dirafaditse.
Ke tla sepela ka boiketlo
mo dinyageng tsotlhe tsa me
ka ntlha ya botlhoko
jwa mowa wa me.
16“Morena, ba tla phela
ka ntlha ya ditsholofetso tseo.
Bophelo jwa mowa wa me
bo mo go tsona fa gotlhe.
O mphodisitse, wa mphedisa.
17Bona, bogalaka,
ee, bogalaka jo bogolo
bo mphetogetse kagiso.
Wena o ratile mowa wa me,
wa nntsha mo moleteng
wa nyelelo;
gonne o latlhetse maleo otlhe
a me kwa morago ga gago.
Miga 7:18,19
18Gonne felo ga baswi
ga go go leboge.
Loso ga lo go tumise.
Ba ba fologetseng kwa moleteng
ga ba solofele boammaaruri
jwa gago.
19Nnyaya, ke mophedi,
ke ene fela yo o go lebogang
jaaka nna kajeno.
Rra-bana o tla itsise bana
boammaaruri jwa gago.
20Morena ke yo o nthusang;
ke ka moo re tla letsang diletso
ka malatsi otlhe
a bophelo jwa rona
mo Ntlong ya Morena.”
21Jesaya o ne a laetse gore ba tlise molemo o o tutetsang wa difeie, ba o bee mo tlhagaleng gore a tle a fole. 22Hesekia o ne a boditse a re: “Ke eng se se ntshupetsang, fa ke tla ya gape kwa Ntlong ya Morena?”


text:
Seabe le Maloko
Yunibesiti ya Bokone-Bophrima e lemoga botlhokwa tsa ditshwanelo tse di umakiwang mo Molaotlhomong wa Ditshwanelo mo Molaotheong wa Repaboliki ya Aforika Borwa wa bo 108 wa 1996, gore mekgwa le ditshwanelo tse di botlhokwa tseno di tshwanetse go tlotlwa le go tshegediwa mo Yunibesiting le gore ga di a tshwanelwa go lejwa e le nngwe ka nako mme di tshwanetse go dirisiwa jaaka karolo e e botlhokwa ya mekgwa le dipholisi tsa mo Yunibesiting.
Komiti ya Ditshwanelo Tsa Botho e ne ya tlhomiwa ke Lekgotla mme e dira e le nosi kwa thoko le kwantle ga kgethololo ep mme e nna le seabe mo ditirong tsa yone ka bokanyegi le kwantle ga poifo, go gobelela, tlhaolele kgotsa kgethololo.
Komiti eno e na le maloko a le 12 a a emelang batho mo Yunibesiting le go emela lotso lwa bone, bong le bogole.
Modulasetulo wa yone ke Mohsina Chenia.
Ikgolaganye le Rona


text:
SETLHOGO SA KA FA NTLE | FA O WELWA KE MASETLAPELO—KAFA O KA ITSHOKANG KA TENG
Go Swelwa ke Mongwe Yo o Mo Ratang
Ronaldo wa kwa Brazil o ne a bona kotsi ya koloi e e neng ya bolaya batho ba le batlhano ba lelapa la gagabo, go akaretsa mmaagwe le rraagwe. A re: “Ke ne ka nna kwa bookelong dikgwedi di le pedi pele ke bolelelwa gore ba ne ba tlhokafetse mo kotsing eo.”
“Kwa tshimologong ke ne ke sa dumele gore ga ba tlhole ba le teng. Ke ne ke ipotsa go re, Ke ka ntlha yang fa ba sule botlhe? Fa ke lemoga gore tota go ne go diragetse, ke ne ka gamarega. Ke ne ka utlwa botlhoko jo ke iseng nke ke tsamaye ke bo utlwe. Mo malatsing a a neng a latela, ke ne ka akanya gore ga go tlhole go le mosola go tshela ba seyo. Go ne ga feta dikgwedi ke lela letsatsi le letsatsi! Ke ne ke ipona molato go bo ke ile ka tlogela motho yo mongwe a kgweetsa. Fa nkabo go ne go kgweetsa nna, gongwe ba ka bo ba sa ntse ba tshela.
“Go setse go fetile dingwaga di le 16 mme ke kgonne go boa ke tshela jaaka pele. Le fa go ntse jalo, loso lwa bone lwa matlhotlhapelo lo butse phatlha e e sa ntseng e tla tshwanelwa ke go tswalega mo pelong ya me.”
GO ITSHOKELA MASETLAPELO
Itetle go hutsafalela batho ba ba tlhokafetseng. Baebele ya re go na le “nako ya go lela.” (Moreri 3:1, 4) Ronaldo a re: “Nako le nako fa ke ne ke ikutlwa e kete nka lela, ke ne ke lela. Go thiba dikeledi go ne go se na mosola, mme fa ke sena go lela ke ne ke ikutlwa ke imologile.” Gone ke boammaaruri gore batho ga ba hutsafale ka tsela e e tshwanang. Ka jalo, fa o sa ntshetse kutlobotlhoko ya gago kwa ntle, seo ga se reye gore o gatelela maikutlo a gago kgotsa gore o tshwanetse go ipateletsa go lela.
Tila go itlhaola. (Diane 18:1) Ronaldo a re: “Ke ne ka leka gore ke se ka ka ineela fa ke ne ke eletsa go itlhaola mo bathong. Batho ba ne ba nketela mme ke ne ke ba amogela. Gape ke ne ka tshololela mosadi wa me le ditsala tsa me tse ke atamalaneng le tsone maikutlo a me.”
Nna o ritibetse fa mongwe a bua mafoko a a utlwisang botlhoko. Mafoko ao a ka akaretsa a a jaaka, “Go ne go tshwanetse go direga.” Ronaldo a re, “Mafoko mangwe a go neng go akanngwa gore a tla nkgomotsa a ne a nkutlwisa botlhoko le go feta.” Mo boemong jwa go nnela go akanya ka mafoko a a utlwisang botlhoko, latela kgakololo eno e e molemo ya Baebele: “O se ka wa isa mafoko otlhe a batho ba ka a buang kwa pelong.”—Moreri 7:21.
Ithute boammaaruri ka se se diregang ka baswi. Ronaldo a re: “Mo go Moreri 9:5, Baebele ya re baswi ga ba boge mme seo se dira gore ke nne le kagiso ya mogopolo. Gape Baebele e ruta gore go tla nna le tsogo le gore ba ba suleng ba tla boa ba tshela gape. Ka jalo, ke akanya ka batho ba ke ba ratang ba ba suleng jaaka e kete ba tsere loeto ba ile golo gongwe.”—Ditiro 24:15.
A o ne o itse? Baebele e solofetsa gore go tla nna le nako e ka yone Modimo a tla ‘kometsang loso ka bosaengkae.’ *—Isaia 25:8.
^ ser. 11 Fa o batla tshedimosetso e e oketsegileng, bona kgaolo 7 ya buka ya Totatota Baebele e Ruta Eng?


text:
HIV ke mogare oo koafatsang masole a mmele.HIV e koafatsa masole a mmele le go o thatafaletsa go tshela o itekanetse, HIV ha e oketsega e ka felela ele bolwetse jwa AIDS.
ka lesego kalafi ee thusang thata gore masole a mmele gore a nne a itekanetse e teng, se se diragala ka go tsaya kalafi ka nako le go e tsaya sentle, mogare wa HIV o wa laolesega.Mo gontsi go dirilwe ebile go santse go dirwa. Gompieno batho baba tshelang ka mogare ba tshela hela jaaka batho baba senang mogare ha ba tsaya kalafi sentle.


text:
KAROLO 7
A o Tle o Ikutlwe o Jewa ke Bodutu e Bile o Boifa?
Lebelela mosimanyana yo o mo setshwantshong. O lebega a jewa ke bodutu e bile a tshogile, a o a mmona? A le wena o kile wa ikutlwa jalo?— Mongwe le mongwe o a tle a ikutlwe jalo ka dinako tse dingwe. Baebele e bua ka ditsala tsa ga Jehofa tse le tsone di neng di tle di ikutlwe di jewa ke bodutu e bile di boifa. Mongwe wa bone e ne e le Elija. A re ithute ka ene.
Elija o ne a nna kwa Iseraele bogologolo, pele ga Jesu a tsholwa. Ahabe, kgosi ya Iseraele, o ne a sa obamele Modimo wa boammaaruri, Jehofa. Ahabe le mosadi wa gagwe Jesebele, ba ne ba obamela modimo wa maaka Baale. Ka jalo, batho ba le bantsi ba kwa Iseraele le bone ba ne ba simolola go obamela Baale. Kgosigadi Jesebele o ne a le bosula thata mme a batla go bolaya batho botlhe ba ba obamelang Jehofa, go akaretsa le Elija! A o itse gore Elija o ne a dira eng?—
O ne a tshaba! O ne a siela kgakala kwa nageng mme a iphitlha mo logageng. O akanya gore ke ka ntlha yang fa a ne a dira jalo?— Ee, o ne a boifa. Mme Elija o ne a sa tlhoke go boifa. Ka ntlha yang? Ka gonne o ne a itse gore Jehofa o tla mo thusa. Jehofa o kile a bontsha Elija gore o na le maatla. Ka nako nngwe, Jehofa o ne a araba thapelo ya ga Elija mme a romela molelo go tswa kwa legodimong. Ka jalo, ruri Jehofa o ne a tla thusa Elija gone jaanong!
Fa Elija a ne a sa ntse a le mo logageng, Jehofa o ne a bua le ene mme a mmotsa a re: ‘O dira eng fano?’ Elija a araba a re: ‘Ke nna fela ke sa ntseng ke go obamela. Ke nosi mme ke tshaba gore ke tla bolawa.’ Elija o ne a akanya gore baobamedi ba bangwe botlhe ba ga Jehofa ba bolailwe. Mme Jehofa o ne a raya Elija a re: ‘Nnyaa, seo ga se boammaaruri. Go sa ntse go na le batho ba bangwe ba le 7 000 ba ba sa ntseng ba nkobamela. Nna pelokgale. Go na le tiro e nngwe e ntsi e ke batlang gore o e dire!’ A o akanya gore Elija o ne a itumelela go utlwa seo?—
O ka ithuta eng ka se se diragaletseng Elija?— Ga o a tshwanela go ikutlwa o le nosi kgotsa o boifa ka nako epe. O na le ditsala tse di ratang Jehofa le tse di go ratang. Gape, Jehofa o na le maatla a magolo, mme ka metlha o tla go thusa! A o itumelela go itse gore ga go na nako epe e o leng nosi ka yone?—


text:
THUTO 9
Re ka Baakanyetsa Jang Dipokano ka Tsela e e Tla re Solegelang Molemo?
Fa o ithuta Baebele le mongwe wa Basupi ba ga Jehofa, o tshwanetse wa bo o leka go baakanyetsa go sa le gale se lo tlileng go ithuta sone. Gore o tle o tlhaloganye sentle, go botlhokwa gore o dire se se tshwanang pele ga o tla kwa dipokanong tsa phuthego. O tla solegelwa molemo thata fa o na le thulaganyo e e tlhomameng.
Tlhopha nako le lefelo le le siametseng go ithuta. Ke leng o kgonang go tlhoma mogopolo sentle fa o ithuta? A ke mo mosong thata pele ga o simolola tiro ya letsatsi, kgotsa maitseboa fa bana ba setse ba robetse? Le fa o sa kgone go ithuta nako e telele, itlhophele gore o tla dirisa nako e e kae mme o se ka wa letla sepe se go kgoreletsa. Batla lefelo le le seng modumo mme o tlose dilo tsotlhe tse di ka go itayang tsebe tse di jaaka radio, thelebishene kgotsa founo ya selula. Go simolola thuto ya gago ka thapelo go tla go thusa gore o se ka wa tshwenyega ka ditlhobaelo tsa letsatsi mme o kgone go tlhoma mogopolo mo Lefokong la Modimo.—Bafilipi 4:6, 7.
Tshwaya dikarabo mme o ipaakanyetse go nna le seabe. Simolola pele ka go leka go tlhaloganya kgang e go buiwang ka yone. Akanya ka setlhogo kgotsa kgaolo e go tlotliwang ka yone, leka go bona gore setlhogwana se amana jang le se go tlotliwang ka sone mme o lebe ditshwantsho le dipotso tsa poeletso tse di gatelelang dintlha tsa botlhokwa. Go tswa foo, bala dirapa tsotlhe o ntse o batla karabo ya potso e e tlhagang mo go tsone. Batla ditemana tse di umakilweng mme o di bale o ntse o akanya gore di tshegetsa jang kgang e go buiwang ka yone. (Ditiro 17:11) Fa o bona karabo, e thalele kgotsa o tshwaye mafoko kgotsa dipolelwana di se kae tse di mo serapeng tse di tla go gopotsang karabo. Mme fa o le kwa dipokanong o ka emisa seatla fa o kgona mme o arabe ka bokhutshwane ka mafoko a gago.
Go sekaseka ditlhogo tse di farologaneng tse go tlotliwang ka tsone beke le beke kwa dipokanong go tla go thusa go tsenya megopolo e mesha mo ‘bobolokelong jwa gago’ jwa kitso ya Baebele.—Mathaio 13:51, 52.
O ka itirela thulaganyo efe gore o kgone go baakanyetsa dipokano?
O ka ipaakanyetsa jang go akgela kwa dipokanong?


text:
191E rile Jesu a sena go wetsa mafoko ao, a tloga kwa Galelea, a ya kwa nageng ya Jutea ka tsela e e kwa moseja ga Joretane. 2Masomo a magolo a batho a mo sala morago, mme a ba fodisa teng.
3Jaanong ga tla Bafarisai go ene, ba mo lalela ba re: “A go letleletswe motho go tlhala mosadi wa gagwe ka ntlha ya sengwe le sengwe?”
4A araba a re: “A ga lo a buisa gore Mmopi o ba dirile monna le mosadi mo tshimologong?
5A ba a re: ‘Ke ka ntlha ya moo monna o tla tlogelang rraagwe le mmaagwe, a ngaparela mosadi wa gagwe, mme ba babedi bao ba tla nna nama e le nngwe fela?’
6Ka moo, ga ba tlhole ba le babedi, mme ke nama e le nngwe fela. Jaanong se Modimo o se kopantseng, a motho a se se kgaoganye.”
7Ba mo raya ba re: “Mme ke go reng, fa Moše a laotse gore go ntshiwe lokwalo lwa tlhalo le go tlhala?”
8A ba fetola a re: “Moše o lo leseleditse go tlhala basadi ba lona ka ntlha ya bothata jwa dipelo tsa lona; mme go tswa kwa tshimologong go ne go sa nna jalo. 9Mme nna ke lo raya ke re: Motho yo o tlhalang mosadi wa gagwe, fa e se ka ntlha ya boaka, a ba a nyala o sele, o senya kgolagano ya nyalo; le yo o mo nyalang a sena go tlhalwa, o senya kgolagano ya nyalo.”
10Barutwa ba mo raya ba re: “Fa go ntse jalo ka ga monna le mosadi, go tla bo go se molemo go nyala.”
11A ba raya a re: “Ga se botlhe ba ba tlhaloganyang lefoko le, fa e se ba ba neilweng go le tlhaloganya.
12Gonne go na le ba ba sa eletseng go nyala, ka ba tsetswe jalo; e bile go na le ba ba palelwang ke go nyala, ka ba dirilwe jalo ke batho; gape go na le ba ba ikiletsang nyalo ka ntlha ya puso ya magodimo. Yo o nonofileng go tlhaloganya a a tlhaloganye!”
13Jaanong ga tsisiwa bana go ene gore a ba bee diatla le go ba rapelela. Mme barutwa ba ba kgalemela. 14Jesu a re: “Lesang bana, lo se ba iletse go tla go nna; gonne puso ya magodimo ke ya ba ba ntseng jalo.”
15Jaanong ya re a sena go ba baya diatla, a tloga teng.
16Jaanong mongwe a tla go ene a re: “Moruti, nka dirang se se molemo gore ke bone bophelo jo bo sa khutleng?”
17A mo araba a re: “O mpoletsang ka ga se se molemo? Yo o molemo ke a le mongwe fela; mme fa o rata go tsena mo bophelong, tshegetsa ditaolo.”
18A mmotsa a re: “Ke dife?” Jesu a re: “Ke tse: O se ka wa bolaya; o se ka wa dira boaka; o se ka wa utswa; o se ka wa supa tshupo ya kako;
19tlotla rraago le mmaago; gape: Rata mongwe-ka-wena jaaka o ithata.”
20Lekau la mo raya la re: “Tsotlhe tse ke di tlhokometse; ke sa tlhoka eng?”
21Jesu a mo araba a re: “Fa o rata go nna yo o tletseng, yaa o rekise tse o nang natso, o abele bahumanegi, mme o tla nna le lehumo kwa magodimong; o be o tle, o ntshale morago!”
Luka 12:33
22Ya re lekau le utlwa lefoko le, la tsamaya le hutsafetse; gonne le ne le na le dithuo tse dintsi.
23Foo Jesu a raya barutwa ba gagwe a re: “Ammaaruri ke lo raya ke re: Mohumi o tla tsena mo pusong ya magodimo ka bothata. 24Gape, ke lo raya ke re: Go botlhofo go kammele go tsena ka letshoba la lomao bogolo go mohumi go tsena mo pusong ya Modimo.”
25Ya re barutwa ba utlwa, ba rerega thata ba re: “Fa go ntse jalo, go ka pholosiwa mang?”
26Jesu a ba leba, a ba raya a re: “Seo mo bathong se padile; mme mo Modimong tsotlhe di ka dirafala.”
27Jaanong Petoro a mo fetola a re: “Bona, rona re tlogetse tsotlhe, ra go sala morago; re tla boelwa ke eng?”
28Jesu a ba raya a re: “Ammaaruri ke lo raya ke re: E tla re mo bontšhwafatsong, fa Morwa-Motho a nna mo sedulong sa bogosi sa kgalalelo ya gagwe, le lona ba lo ntatetseng lo nne mo ditulong tsa bogosi di le 12, lo buse ditso di le 12 tsa Iseraele.
29Le mongwe le mongwe yo o tlogetseng matlo gongwe bomorwa-rraagwe gongwe bokgaitsadie gongwe rraagwe gongwe mmaagwe gongwe bana gongwe masimo ka ntlha ya leina la me, o tla amogela bontsi jo bo fetang tseo, a ba a ja boswa jwa bophelo jo bo sa khutleng.
30Mme ba bantsi ba pele e tla nna ba morago, le ba morago e nne ba pele.
Luka 13:30


text:
Vlei Orchid
Leina
Vlei Orchid
Leina la se Latini
Eulophia angolensis
Ponalo
Vlei Orchid e, e ntle thata mme e ka gola botelele ba 2 m fa e thuntse. E na le matlhare a mannye a a matsutsuba mme a somogang kwa tlase gaufi le lefatshe. Dthunya tsa vlei orchid di nkga monate mme di tla ka mmala wa lephutshe. ‘Calyx’ ya yone e botelele ba 20 mm, se golela kwa godimo mme diphethale tsa sone diphuthegelela kwa pele, ka engwe e le mo godimo ga engwe. Sejalo se se thunya kwa tshimologong ya Sedimonthole – Tlhakole.
Bonno
Vlei Orchid e gola ka bontsi gotlhelele, kgabagare ya Afrika mo mafelong a mogete a a nang le dipula tse dintsi. Le mono Afrika Borwa.
Di-Field Notes
Vlei Orchid e bonwa gantsi mo mafelong a nang le dithetse (marshes) [vleis], mafelo a bojang jo bo bongola, le fa thoko ga dinoka.


text:
Dear Khumbul’ekhaya
Ke nna Anna ke belegwe ka ngwaga wa 1983, ke kopa le nthuse go batla mme wa me. Bare leina la gagwe ke Betty Twala, one a dula ko Motsemogolo (Winterveld Pretoria). Mme o a nkhudisitseng leina la gagwe ke Martha Kgatle, are o ntsere ke nale dikgwedi dile tharo are leina la me ne ele Anikie. Are mme waka one a nale ngwana wa mosetsana ale dingwaga dile supa(7/6 years old).Mme o a nkhudisitseng are mme waka one a dula le nkoko waka, are ba sale ba huduga ko ne ba dula ba ya go dula ko kerekeng ya ko dipompong.
ke lekile go ba batla ka tlhoka lesego. Ga nka kopana le bona nka thaba, ke ba tlhoka thata mo bophelo ba ka.
LOOOKING FOR MY MOTHER AND SISTER I NEVER MET
Dear Khumbul’ekhaya
Leave a Reply
You must be logged in to post a comment.


text:
THUTO 10
Kobamelo ya Lelapa ke Eng?
Go tswa bogologolo Jehofa a ntse a batla gore lelapa le iphe nako ya go nna mmogo go inonotsha le go nonotsha kamano ya lone le ene. (Duteronome 6:6, 7) Ke sone se Basupi ba ga Jehofa ba iphang nako ya go nna mmogo beke le beke mme ba tshware kobamelo ya lelapa—ba tlotla ba iketlile ka dikgang tsa semoya tse di tla ba nonotshang. Le fa o nna o le nosi, o ka dirisa tshono eo go ipha nako le Modimo, gongwe ka go tlhopha sengwe se o ka se dirang go go thusa go ithuta Baebele.
Ke nako ya go atamalana le Jehofa. “Atamelang Modimo, mme o tla lo atamela.” (Jakobe 4:8) Fa re ntse re ithuta mo go oketsegileng ka botho le ditiro tsa ga Jehofa mo Lefokong la gagwe, re kgona go mo itse botoka. Tsela e e motlhofo ya go simolola kobamelo ya lelapa ke ka go dirisa bontlhanngwe jwa nako ya lona lo balela Baebele kwa godimo, gongwe lo dirisa thulaganyo ya beke le beke ya Pokano ya Botshelo le Bodiredi. Mongwe le mongwe mo lelapeng a ka abelwa karolo e e rileng ya mmalo, go tswa foo botlhe mo lelapeng ba ka tlotla ka se ba se ithutileng mo Dikwalong.
Ke nako ya gore maloko a lelapa a atamalane. Tsela e banna le basadi, batsadi le bana ba ratanang ka yone, e a nonofa fa ba ithuta Baebele mmogo e le lelapa. E tshwanetse go nna nako e e itumedisang, e go renang kagiso, e mongwe le mongwe mo lelapeng a itumelelang go nna teng mo go yone. Batsadi ba ka tlhopha ditlhogo tse ba ka tlotlang ka tsone, gongwe ba dirisa dikarolo dingwe tsa makasine wa Tora ya Tebelo le Tsogang! kgotsa tse di mo website ya rona ya jw.org, go ikaegile ka dingwaga tsa bana ba bone. Lo ka nna lwa tlotla ka bothata jo bana ba ileng ba lebana le jone kwa sekolong le gore ba ka bo fenya jang. Goreng lo sa lebe thulaganyo nngwe e e bontshiwang mo thelebisheneng ya JW Broadcasting (tv.jw.org) mme morago ga moo lo bo lo tlotla ka yone? Gongwe lo ka opela dipina tse di tla opelwang kwa dipokanong mme morago ga kobamelo ya lelapa lo itumelele dijonyana tse di motlhofo.
Nako eno e e kgethegileng e lelapa le e dirisang beke le beke go obamela Jehofa mmogo, e tla thusa botlhe go itumelela go ithuta Lefoko la Modimo, mme Jehofa o tla segofatsa maiteko a lona fela thata.—Pesalema 1:1-3.
Ke ka ntlha yang fa re ipha nako ya go nna le kobamelo ya lelapa?
Batsadi ba ka dira jang gore tiragalo eno e nne e botlhe mo lelapeng ba e itumelelang?


text:
dintshontsho tsa lerato joomlaxe com. sereto theto sa ramadimetja pleasure peta a re di fefere. tlhotlhomisi ya dintshontsho tsa lorato l d raditladi. free download tsa lorato o ngwanaka nocread com. free download here pdfsdocuments2 com. tsa lerato o ngwanaka creative writing series setswana. lerato ka mogala feat batlogeleng by 4 / 27
9781920247416 Pitse ya Naga wa Maje - Setswana FOU R 89.00 28 1868394999 Ratshunkamo momathateng aa seng kan-Sets INT R 45.00 157 1875060227 Riki le Bannanyana Ba Tladi- Setswana FOU R 50.00 23 1868434265 Rre kanelo le ditshwantsho ka-Setswana INT R 49.99 50 1869280822 Rre Kgopa-Setswana FOU R 58.00 61
Jyloo Software is a leading Java Look and Feel and Swing component provider. Based on Java Swing technology, Jyloo, JAVASOFT software products are user friendly, come along with a modern look, provide consistency and a high grade of customizability.
Sarah. 2020-01-21. ====Go Kwala Tlhamo=====. Bagaetsho, go kwala tlhamo e e tshwanang le padi kgotsa khutswe, ke namane e tona ya tiro, ga go bonolo jaaka re le bantsi re akanya, go batla matsetseleko le tsepamo. Ga gona mokwadi ope o o ka kwalang dipadi kgotsa dikhutshwe tsotlhe a atlega, nako nngwe o tla a ipheleletsa mme go retele..
Seane se dirisa puo ya poko gonne se buiwa ka mafoko a makhutshwane a papiso etswe palo e potlana e, ya mafoko e senola botlhale le boammaruri jo bo feleletseng. D iane tsa Setswana ke bosupi jo bo ka se ganediweng jwa boitemogelo jo bo tebileng, kelotlhoko e e supang leitlho le le tseneletseng le maatla le kgono ya go tlhopha mafoko mo go ...
Ka ga poko ya Setswana. Mogapi Kgomotso. Dinaledi, 1900 - Tswana poetry - 127 pages. 0 Reviews. What people are saying - Write a review. We haven't found any reviews in the usual places. Bibliographic information. Title: Ka ga poko ya Setswana: Author: Mogapi Kgomotso: Publisher: Dinaledi, 1900: Length:
June 20th, 2020 - Noka ya lerato Maboko a Setswana 1969 2 A o a ntlogela Maboko a Setswana 1969 3 Goreng ke sa nyale Kgola ya Borwa 1987 4 Lenyalo Kgola ya Borwa 1987 4 Maboko a a tla sekasekwa go ya ka thulagano ya ona e e bontshang tatelano e e rileng 1 Go ratana jaaka go itshupa mo lebokong Noka ya lerato
June 8th, 2018 - Leboko la madiba ka tsaone moagi Leboko la madiba ka tsaone moagi Loading Trend Leboko la Bakwena is a Setswana praise song By admin 2013 08 19' 'LEBOKO LA LERATO VECX60 HOL ES JUNE 19TH, 2018 - FREE DOWNLOAD HERE PDFSDOCUMENTS2 FRI 28 APR 2017 10 20 00 GMT LEBOKO LA LERATO LA SETSWANA PDF FREE
Setswana Puo ya Gae (HL)/P2 2 DBE/Ngwanaitseele 2019 NSC Kwalololo e ileditswe Phetla DITAELO LE TSHEDIMOSETSO 1. 2. Buisa tsebe e ka kelotlhoko pele o ka simolola go araba dipotso. O se ka wa leka go buisa pampiri yotlhe. ... Karabo ya potso ya tlhamo ya poko e tshwanetse go nna mafoko a a ka nnang 250-300.
Mosese wa ga makgonthi Marantha---> Dinaledi. It is your entirely own epoch to accomplish reviewing habit. Dithamalakane; Thamalakane … this is the first one which worked! XD. Nnana ntsha makgabe re je nnate. 5,531 people like this. Monate wa poko ya setswana. Diane maele le dithamalakwane tsa setswana. About See All +267 75 054 676. Writer.
badimo ba ba utlwe mme ba nese pula. Lerato le la Batswana mo puleng le dirile gore ba bitse dipula ka maina a a farologaneng go ya ka mokgwa le dipaka tse e nang ka tsona. Pula ya sephai ke pula ya ntlha ya nako ya dipula. Gantsi e na ka kgwedi ya Lwetse. E bidiwa sephai ka go dumelwa gore e phaila lerole le le neng la nna teng ka paka ya mariga.
situations, maboko a setswana is a volume of setswana praise poems buka e e kopantse poko ya segompieno ya magareng mmogo le ya setso poko ya segompieno ke e e farologanang le poko ya setso le ya magareng ka kagego popego le diteng ke poko e e tlhamiwang ka go kwalwa mme batlhami ba yona ba supa


text:
Welcome to Setswana.co.za
O Oa Oai Oaka Oba Obadia Obama Obame Obamela Obamologa Obe Obega Obela Obelwa Oboga Obola Obuobu Obusela Obutsa Odile Ofe Ofeng Ofisi Ofising Ofisiri Ogola Ohe Oho Ojwa Oka Okama Okame Okamela Okana Okangwa Okanye Okaoka Okediwa Okega Okela Okeletsa Oketsa Oketsana Oketseha Okile Okilwe Okiwa Okola Okolotsa Okomela Okometse Okone Okotse Okotsolola Okwa Ola Ole Olela Olele Oleng Oletse Olla Olletswe Ollisa Olliswa Olobela Ologa Ologela Ololola Olololwa Olosa Olositse Oma Omaba Omana Omangwa Omanthana Omanthane Omanya Omela Omelela Omeletse Omella Omelletse Ometswe Omisa Omisa Omisiwa Omme Omo Omoga Omogile Omong Omosa Omosega Ona Onala Onalelwe Onaletswe Onama Onana One Onela Onetse Ongwa Onne Onnoroko Ono Onono Ontse Onya Oo Oong Opa Opahala Opanya Opaopa Opaopela Ope Opedisa Opela Opelela Opisa Opiwa Opotsa Ora Ore Oregele Oreng Orile Oroha Orohela Orohisa Orosa Orwa Osa Osele Osetsa Osho Osi Osiwa Ota Otaote Ote Otela Otile Otisa Otla Otla Otlafala Otlaka Otlakwa Otlanya Otlega Otlha Otlha Otlhaiwa otlhaya Otlhe Otlheotlhe Otlile Otliwa Otlolla Otloloha Otlolohile Otlolola Otoba Otsa Otsedisa Otsela Otseotse Otsula Otsutse Otswa Ouo Oura


text:
Oxford Lesedi Grade 12 Teacher's Guide (Setswana) Oxford Lesedi Mophato wa 12 Buka ya Morutabana (Approved)
Oxford Lesedi ke lenaanye le le lekaneditsweng la Puo ya Gae le le dirisiwang ke barutabana go ralala naga ka bophara. E humile ka diteng e bile e netefatsa kakaretso e e feletseng ya Pegelo ya Bosetshaba ya Kharikhulamo le
Tlhatlhobo (CAPS). Ditlhangwa di bopilwe go nyalelana le CAPS go netefatsa gore dibuka di diragadiwa bonolo le go neela barutwana ka motheo o o tsepameng mo katlegong ya tlhatlhobo
Features
- didiriswa tsa togamaano di rulagantswe sentle mme di ka gatisiwa, go boloka nako fa barutabana ba ipaakanyetsa dithuto,
- diteng tse di humileng, tse di lebaneng, e bile di siametse dingwaga tsa barutwana, di netefatsa gore barutwana ba nna le kgatlhego ngwaga otlhe,
- diteng di neetswe mo maemong a a siameng a puo le go netefatsa katoloso le poeletso ya tlotlofoko ka go dirisa lenaanefoko,
- tomaganyo ya thuto go ya ka ditirwana e neela barutwana ka ditshono tsa go ikatisa le go maatlafatsa dikgono tse di botlhokwa,
- kaedi ya tlhatlhobo e thusa barutabana go tlhopha ditsela tsa go tlhatlhoba
We Also Recommend
THE ANSWER SERIES GRADE 12 PHYSICAL SCIENCE 3 in 1 STUDY GUIDE CAPS
Platinum Afrikaans Huistaal NKABV - Graad 5 Leerderboek (Afrikaans, Paperback)
Platinum Afrikaans Huistaal Graad 7 Onderwysersgids (met Werkboek vir remediëring en verryking)
Kaplan and Sadock's Synopsis of Psychiatry : Behavioral Science/Clinical Psychiatry


text:
191Ga ba ga tswa tengwa ya bobedi ya ga Simeone ya lotso lwa Basimeone ka fa ditshikeng tsa bone, mme naga ya bone e ne e le mo gare ga naga ya Bajuta. 2Mo nageng ya bone ba abelwa Bereseba le fa e le Šeba le Molata 3le Hasare-Šuale le Bala le Eseme 4le Eletholate le Bethule le Horema 5le Sitlage le Bethe-Marekabothe le Hasare-Susa 6le Bethe-Lebaothe le Saruhene. E ne e le metse e le 13 kwa ntle ga metsana ya yona.
7Le Aine le Rimone le Ethere le Ašane. E ne e le metse e mene kwa ntle ga metsana ya yona. 8Le metsana yotlhe e e mo tikologong ya metse eo go ya go fitlha kwa Baalathe-Bere yo e leng Rama wa kwa borwa. Ke yona kabelo ya lotso lwa Basimeone, ka fa ditshikeng tsa bone. 9Kabelo ya Basimeone e ne e le karolo ya kabelo ya Bajuta. Gonne Bajuta ba ne ba fetilwe ke naga e kgolo ya bone. Ka moo Basimeone ba amogela boswa mo gare ga naga ya bone.
10Tengwa ya boraro ya tswela Basebulone ka fa ditshikeng tsa bone. Molelwane wa naga ya bone o ne o fitlha kwa Sarite. 11Jaanong molelwane wa bone o ne o tlhatlogela kwa bophirimatsatsi kwa Marala, o fitlha kwa Dabešethe, o be o ya kwa nokeng e e mo ntlheng ya botlhabatsatsi ya motse wa Jokeneame. 12Mme go tswa kwa Sarite go ya kwa botlhabatsatsi molelwane o boela kwa nageng ya Kiselothe-Thabore; o be o fetela pele kwa Daberathe le go tlhatlogela kwa Jafia. 13Go tswa teng o ne o fetela kwa botlhabatsatsi kwa Gathe-Hefere le kwa Ethe-Kasine, o ya kwa Rimone, o be o sokologela kwa motseng wa Hanea. 14Jaanong molelwane o o potologa mo ntlheng ya bokone, o ya kwa Hanathone, o be o felela mo mogorogorong wa Ifethagele. 15Metse ya teng e le Katathe le Nahalale le Simerone le Itala le Betleheme, e bong metse e le 12 kwa ntle ga metsana ya yona.
16Ke yona kabelo ya Basebulone ka fa ditshikeng tsa bone, metse eo le metsana ya yona.
17Tengwa ya bone ya tswela Isašare, e bong Baisašare ka fa ditshikeng tsa bone. 18Mo nageng ya bone go ne go le Iserele le Kesulothe le Suneme
19le Hafaraime le Sione le Anaharathe 20le Rabithe le Kišione le Ebese 21le Remethe le Enganime le Enata le Bethe-Phasese. 22Naga ya bone e ne e fitlha kwa Thabore le kwa Sahasima le kwa Betšhemeše. Naga ya bone e be e felela kwa Joretane. E ne e le metse e le 16 kwa ntle ga metsana ya yona. 23Ke yona kabelo ya lotso lwa Baisašare ka fa ditshikeng tsa bone, metse eo le metsana ya yona.
24Tengwa ya botlhano ya tswela lotso lwa Baasere ka fa ditshikeng tsa bone. 25Naga ya bone e ne e le Helekathe le Hali le Betene le Agešafe 26le Alamelege le Ameate le Mišeale; e ne e fitlha kwa dithabeng tsa Karemele fa lewatleng le kwa Sigore-Lebenathe. 27Jaanong molelwane o ne o boela kwa botlhabatsatsi kwa Bethe-Dagone, o ama Sebulone le mogorogoro wa Ifethagele kwa bokone, o be o ya kwa Bethemeke le kwa Nehiele, o fetela pele mo ntlheng ya bokone kwa Kabule 28le Eberone le Rehobe le Hamone le Kana go ya go fitlha kwa Sitone yo mogolo. 29Jaanong molelwane o ne o sokologela kwa Rama le go fitlha kwa motseng o o femetsweng wa Tiro; molelwane o be o thelela o ya kwa Hosa, o be o felela fa lewatleng. Le Mahalebe le Agesibe 30le Uma le Afeke le Rehobe. E ne e le metse e le 22 kwa ntle ga metsana ya yona. 31Ke yona kabelo ya lotso lwa Baasere ka fa ditshikeng tsa bone, metse eo le metsana ya yona.
32Tengwa ya borataro ya tswela Banafetale ka fa ditshikeng tsa bone. 33Molelwane wa bone o ne o tswa kwa Helefe le kwa setlhareng sa eike se se kwa Saananime, o ya kwa Atami-Nekebe le Jabenele go fitlha kwa Lakhume, o felela kwa Joretane. 34Gape molelwane o ne o boela kwa bophirimatsatsi kwa Asenothe-Thabore; go tswa teng o ne o fetela pele kwa Hukoka, o amana le Sebulone kwa borwa, o amana le Asere kwa bophirimatsatsi; gape le Joretane kwa ntlheng ya botlhabatsatsi. 35Metse ya teng e e femetsweng e ne e le Sidime le Sere le Hamathe le Rakathe le Khinerethe 36le Atama le Rama le Hasore 37le Keteše le Eterei le Ene-Hasore 38le Ireone le Migetalele le Horema le Bethanathe le Betšhemeše. E ne e le metse e le 19 kwa ntle ga metsana ya yona.
39Ke yona kabelo ya lotso lwa Banafetale ka fa ditshikeng tsa bone, metse eo le metsana ya yona.
40Tengwa ya bosupa ya tswela Badane ka fa ditshikeng tsa bone. 41Kabelo ya naga ya bone e ne e na le metse ya Sorea le Ešethaole le Ire-Semese 42le Saalabine le Ayalone le Ithela
43le Elone le Thimenatha le Ekerone 44le Eletheke le Gibethone le Baalathe 45le Jehute le Bene-Berake le Gathe-Rimone 46le Majarekone le Rakone le naga e e lebaganyeng le Jafo.
47Mme naga ya Badane ya ba latlhegela. Ka moo Badane ba bolola, ba tlhasela motse wa Leseme, ba o thopa, ba o bolaya ka bogale jwa tšhaka, ba o rua, ba nna mo go ona. Mme Leseme ba o bitsa Dane ka leina la ga rraabo Dane.
18:27,29
48Ke yona kabelo ya lotso lwa Badane ka fa ditshikeng tsa bone, metse eo le metsana ya yona.
49Jaanong e rile ba sena go fetsa go aroganya lefatshe ka fa dikabelong tsa lone, Baiseraele ba naya Jošua morwa Nune kabelo mo gare ga bone. 50Ka fa taelong ya Morena ba mo naya motse o a o kopileng wa Thimenatshera mo dithabeng tsa Eferaime. Jaanong a agelela motse oo, a nna mo go ona.
51Ke tsona dikabelo tse ba di abetsweng ke Eleasare moperesiti le Jošua morwa Nune le ditlhogo tsa ditshika tsa ditso tsa Baiseraele ka tengwa mo Silo fa pele ga Morena fa mojakong wa Tempelana ya Boipontsho. Ba fetsa jalo go abelana lefatshe.
18:1


text:
Lekgotla
Lekgotla le laola Yunibesiti go ya ka Kgaolo 4 ya Molao, Melawana le Dipholisi tse di dirilweng go ya ka Molao, Molao o o Tlhomilweng le Melawana, go akaretsa le go amogelwa ga boikaelelo jono le boleng. Ditatamente mmogo le dithulaganyo, maikemisetso a pholisi, Melao e e Tlhomilweng ke Puso, Melawana, ditsamaiso, go naya batho maikarabelo, go baya leitlho ka fa ditiro tsa kgwebo di tswelelang ka gone le botsamaisi, le go tlhomiwa ga dikomiti, mmogo lesenate, dikomiti tse di kopaneng, go tlhomamisa gore Yunibesiti e fitlhelela boikaelelo jwa yone le boleng jwa yone.


text:
E rile maloba ra kopana le kgang e e neng e bua ka phitlho ya mongwe yo o neng a bidiwa Tsotsojane e le morwadia Dibapalo kwa Dithoteng. Re ne ra utlwa fa phitlho e e ne ya tshwarwa jaaka diphitlho tsotlhe tsa Setswana.
Pele ga go fitlhwa go ne ga nna ga tshwarwa merapelo. Ka letsatsi la bofelo la merapelo, ga bolelwa fa tiro ya phitlho e tlaa simolola letsatsi le le latelang mo mosong. Ka letsatsi leo, morago ga thapelo, motsamaisa tiro a bolela fa jaanong e le nako ya pono ya moswi. Ga twe jaaka gale, batho ba tlhomagana, ba dikologa kesi go bona se se mo teng. Re utlwile fa bangwe ba ne ba latlhela leitlho fela ba feta. Ba bangwe bone ga twe ba ne ba tsamaya ba iketlile, ba okomele thata, ba bo ba nne ba iname, ba batla go bona sentle gore mo kesing, go bonwa eng, se ntse jang.
Morago ga pono ya moswi ga iwa mabitleng kwa tiro e neng ya felela teng. Fa go sena go fediwa koo, ga boelwa gae, Kwa lwapeng ga feta ga latolwa, ga jewa, ga ba ga phatlalalwa. Fa ba bantsi bale ba tsamaya, bangwe ba sala, mongwe wa bone e le Ditoroko le ditsala tsa gagwe. Fa ba le foo, Ditoroko a bolela fa ene a tsogile a bonye moswi, e seng pono ya moswi jaaka go ne go buiwa.
Bale ba re, fa go twe ke nako ya pono ya moswi, go raya gore moswi o a bonwa. A gana a re, fa go ntse jalo, a go ne go twe go bonwa moswi. A botsa gore fa go twe pono ya moswi, a ene moswi o na le pono, a o a bona. A re a go tlhamalalwe go twe go bonwa moswi, e seng go twe ke pono ya moswi. Ba bangwe ba kile ba re ba bua jaaka ba itse, a gana Ditoroko, a fela a ntse a botsa gore a moswi o na le pono.
Kgang ya rona e ne ya re e rile morago ga dijo bontsi jwa tsamaya mme bangwe ba sala go fodisa matshego. Morago ga kgang e, bangwe ba ba neng ba badile Mmualebe ba ne ba botsa gore, go fodisa matshego ke eng, a fodisiwa jang. Mme gongwe bangwe le bone ba ka botsa gore lone letshego ke eng, le dira eng.
Letshego ke selo se se tshegelang selo se se sengwe. E ka nna tshipi, letlapa, kana sengwe fela se se thata, se se ka kgonang go tshegela. Mangwe matshego a diretswe ruri go tshegela dipotwana tse di se nang maoto. E re ntswa dilo tse dingwe le tsone di ka tshegelwa, matshego gantsi a dirisiwa kwa isong fa go apeilwe. A re re Mosetli o tlhotse a photha. Tema e wetse jaanong ke nako ya go batla sengwe go tshwara legaba. Mosetli o ya go tsaya potwana go tla go apaya.
Fa a e tsholetsa, o fitlhela e komogile leoto le lengwe, mme se, ga se emise tiro ya gagwe. Kana ga twe go sita a loso. Fa a ntse a batla, o sela tshipi fa tlase ga marotse. O a e tsaya o e baya ka fa tlase ga leoto lele gore potwane e eme sentle. Leoto le a siama, le lekana le a mangwe, potwana e ema sentle. Ka go dira jaana, Mosetli o tshegetse potwana, e itshetletse. Re ultwile gore letshego ke eng jaanong go fodisa matshego gone ke eng?
Ka Setswana, tsela nngwe ya go amogela moeng ke gore e re a goroga a fiwe dijo. Fa dijo di se yo, moeng o latolelwa tlala; ke gore o bolelelwa fa go se na sepe se se jewang. Fa dijo di le teng o a fiwa a je. E ntse e le ngwao ya Setswana, ga go a tshwanela gore e re moeng a fetsa go ja, a bo a ema a tsamaya. Ga twe go dira jalo e kete motho ga a tsholega. O tshwanetse gore e re morago ga dijo, a nne nakonyana le ba a ba etetseng, go jewe dikgang. Nako e moeng a e nnang e, ke gone fa a fodisa matshego.
Kgang ya maloba e ne ya re, e rile morago ga dijo kwa phitlhong ele, fa bangwe ba tsamaya, bangwe ba sala ba fodisa matshego.Tota e ne e se gore batho ba ba kwa isong, ba tshela matshego metsi ampo ba a budulela mowa go a fodisa. Go raya gore ba ne ba nna lobakanyana go bona ba ba neng ba tsile go ba tshedisa.
Ka mabaka mangwe, e ka re fa moeng a fetsa go ja a tsamaya. Mme ka gale, ga go a tshwanela gore e re fela jaaka a latlha loswana a bo a tswa ka kgoro.
Botho jo jwa go nna le ba re ba etetseng re sena go ja, re a bo itse, re bo dira ka malatsi otlhe. Mme jaaka go setse go boditswe, bangwe ba bo ba sa itse gore fa re dira jaana, Setswana sa re, re fodisa matshego. [email protected]


text:
231Taelo ya Modimo ka ga Tiro. Goang, lona mekoro ya Tharesise. Gobane motse oo o sentswe; ga go na ntlo, go tla kwa gae ga go teng. Ba itsisitswe jalo ba le kwa lefatsheng la Khithime.23:1 Ke setlhakatlhake sa Kipero. 2Lo tla tlhoka puo, lona baagi ba lefatshe le le fa lewatleng! Barekisi ba Sitone ba ba tsamayang mo lewatleng ba ne ba tle ba go tsisetse dithoto tse dintsi. 3Dijwalo tsa kwa Sigore, e bong kotulo ya noka ya Nile, di ne di tle di tsamaisiwe mo metsing a magolo; e ne e le papalo ya ona, wa nna marekelo a ditšhaba.
4Tlhajwa ke ditlhong, wena Sitone, gonne lewatle le a bua, ee, kago ya phemelo fa lewatleng e bua e re: “Ga ke a segwa ke leralalo, ga ke a belega; ga ke a godisa makau le e seng makgarebe.”
5E tla re Baegepeto ba utlwa ka ga tatlhego ya Tiro, ba rerege thata.
6Tshelelang kwa Tharesise; goang, lona baagi ba lefatshe le le fa lewatleng! 7A ke ona motse wa lona wa meduduetso o o neng wa agiwa bogologolo; o dinao tsa ona di o isitseng kwa kgakala go aga teng? 8Ke mang yo o ikaeletseng tseo ka ga Tiro o o neng o rwesa dirwalo, o barekisi ba ona e neng e le barena; o babapadi ba ona e neng e le batlotlegi mo lefatsheng?
9Morena wa masomosomo o di ikaeletse gore a itshepolole boikgodiso jwa bontle jotlhe, a tlotlolole batlotlegi botlhe ba lefatshe.
10Ralala lefatshe la gago jaaka Nile, morwadia Tharesise; ga go tlhole go le kgoreletso epe.
11Morena o otlololetse lewatle letsogo, a reketlisa magosi; a laola ka ga lefatshe la Kanana gore metse e e femetsweng ya lone e senngwe 12a re: “O se ka wa tlhola o itumela, wena lekgarebe le le sentsweng, morwadia Sitone! Huduga o tshelele kwa Khithime. Mme le teng koo ga o nke o bona boikhutso.”
13Bonang lefatshe la Kalatea! Ke morafe o o neng o se yo. Asiria o le theile go thusa mekoro; ba aga dikago tsa ditlhodi, ba senya matlo a borena a teng. Ene o le dirile naga ya marope.
14Goang, lona mekoro ya Tharesise! Gonne kago ya phemelo ya lona e sentswe.
15Ka sebaka seo Tiro o tla lebalwa dinyaga di le masome a supa go lekana le malatsi a kgosi e le nngwe. Mme morago ga dinyaga tse di somasupa, Tiro o tla dirafalelwa ka fa sefeleng sa seaka se se reng:
16“Tsaya harepa, o ralale motse,
wena seaka se se lebetsweng;
letsa harepa sentle,
o opele dipina tse dintsi
gore o tle o gopolwe.”
17E tla re dinyaga tse di somasupa di sena go feta, Morena a tlhokomele Tiro; mme Tiro o tla boela mo kgwebong ya gagwe, a bapadisanya le dipuso tsotlhe tsa mafatshe tse di leng teng mo lefatsheng. 18Mme papadi ya gagwe le kgwebo ya gagwe di tla itshepisediwa Morena, di sa phuthwe, di sa bolokwe; gonne khumo ya gagwe e tla direla ba ba agileng fa pele ga Morena gore ba je, ba kgore, ba apare tsa mokgabo.


text:
THUTO 7
Dipokano Tsa Rona di Tshwarwa Jang?
Kwa dipokanong tsa Bakeresete ba bogologolo go ne go opelwa, go rapelwa, go balwa e bile go ithutiwa Dikwalo. Go ne go sa dirwe dingwao dipe. (1 Bakorintha 14:26) O ka solofela se se tshwanang le kwa dipokanong tsa rona.
Se se rutiwang se theilwe mo Baebeleng e bile se re solegela molemo. Ka mafelobeke, diphuthego di a kopana go reetsa puo ya Baebele ya metsotso e le 30 e e tlhalosang kafa Dikwalo di re thusang ka gone mo botshelong le kafa di tlhalosang ka gone se se diregang mo motlheng wa rona. Rotlhe re kgothalediwa go leba mo Dibaebeleng tsa rona fa go ntse go balwa. Morago ga puo eo, go na le Thuto ya “Tora ya Tebelo” e e tsayang ura, e mo go yone maloko a phuthego a nnang le seabe mo setlhogong se se tswang mo makasineng o o ithutiwang wa Tora ya Tebelo. Thuto eno e re thusa go dirisa kaelo ya Baebele mo matshelong a rona. Mo diphuthegong tsotlhe tse di fetang 100 000 lefatshe ka bophara, go ithutiwa one makasine oo.
Re thusiwa go tokafatsa bokgoni jwa rona jwa go ruta. Gape re kopana mmogo maitseboa mo gare ga beke go tla go itumelela thulaganyo ya dikarolo di le tharo, e e bidiwang Botshelo le Bodiredi Jwa Rona, e e theilweng mo tshedimosetsong e e tswang mo kgatisong ya Bukana ya Botshelo le Bodiredi, ya kgwedi le kgwedi. Karolo ya ntlha ya pokano eno, e e bidiwang Matlotlo A a Mo Lefokong la Modimo, e re thusa go tlwaelana le karolo ya Baebele e phuthego e tla bong e e badile go sa le gale. Karolo e e latelang e e reng, Tlhagafalela Bodiredi, e akaretsa dipontsho tse di bontshang gore re ka tlotla le batho ba bangwe jang ka Baebele. Mogakolodi o nna a butse matlho gore a re thuse gore re ka tokafatsa jang bokgoni jwa rona jwa go bala le go bua. (1 Timotheo 4:13) Karolo ya bofelo e e reng, Botshelo Jwa Bokeresete, e bontsha kafa re ka dirisang melaometheo ya Baebele ka teng mo botshelong jwa letsatsi le letsatsi. E akaretsa motlotlo wa dipotso le dikarabo o o re thusang go tlhaloganya Baebele ka botlalo.
Fa o nna teng kwa dipokanong tsa rona, ga go pelaelo gore o tla kgatlhiwa ke thuto ya Baebele ya maemo a a kwa godimo e o tla e amogelang.—Isaia 54:13.
Ke eng se o ka solofelang go se utlwa kwa dipokanong tsa Basupi ba ga Jehofa?
Mo dipokanong tsa rona tse di tshwarwang beke le beke, ke efe mo go tsone e o ka ratang go nna teng kwa go yone?


text:
Totatota Baebele e Ruta Eng?
Sedirisiwa seno sa go ruta Baebele se diretswe go go thusa go ithuta se Baebele e se rutang ka dikgang tse di farologaneng, go akaretsa gore ke ka ntlha yang fa re boga, go direga eng fa re swa, kafa re ka nnang le botshelo jo bo itumedisang jwa lelapa ka gone le dikgang tse dingwe tse di oketsegileng.
A Modimo O ne A Batla Gore Maemo a Nne Jaana?
O ka tswa o ipotsa gore ke eng fa mathata a le mantsi thata jaana gompieno. A o ne o itse gore Baebele ya re go tla nna le phetogo ya mmatota le gore o ka solegelwa molemo?
KGAOLO 1
Dithuto Tsa Boammaaruri ke Dife ka Modimo?
A o akanya gore Modimo o amega ka wena? Ithute ka botho jwa gagwe le kafa o ka atamalanang le ene ka gone.
KGAOLO 2
Baebele—Buka e e Tswang Kwa Modimong
Baebele e ka go thusa jang go lebana le mathata a gago? Ke ka ntlha yang fa o ka ikanya boporofeti jo bo mo Baebeleng?
KGAOLO 3
Boikaelelo Jwa Modimo ke Eng ka Lefatshe?
A boikaelelo jwa Modimo ka lefatshe la paradaise bo tla diragadiwa? Fa go le jalo, bo tla diragadiwa leng?
KGAOLO 4
Jesu Keresete ke Mang?
Ithute gore ke ka ntlha yang fa Jesu e le Mesia yo o solofeditsweng, o ne a tswa kae le gore ke ka ntlha yang fa e le Morwa yo o tsetsweng a le esi wa ga Jehofa.
KGAOLO 5
Thekololo—Mpho ya Modimo e e Botlhokwatlhokwa
Thekololo ke eng? E ka go solegela molemo jang?
KGAOLO 6
Baswi ba Kae?
Ithute se Baebele e se buang ka gore baswi ba kae le gore ke ka ntlha yang fa batho ba swa.
KGAOLO 7
Tsholofelo ya Mmatota ka Batho Ba o Ba Ratang ba ba Suleng
A o tlhokafaletswe ke mongwe yo o mo ratang? A go a kgonega go bona baswi gape? Ithute se Baebele e se rutang ka tsogo ya baswi.
KGAOLO 8
Bogosi Jwa Modimo ke Eng?
Batho ba le bantsi ba itse thapelo ya Morena. Polelwana e e reng: “A bogosi jwa gago bo tle” e kaya eng?
KGAOLO 9
A re Tshela “mo Metlheng ya Bofelo”?
Ela tlhoko kafa ditiro le mekgwa ya batho ba ba re dikologileng e bontshang ka gone gore re tshela mo “metlheng ya bofelo” e Baebele e neng ya bolelela pele ka yone.
KGAOLO 10
Dibopiwa Tsa Semoya—Kafa di re Amang ka Gone
Baebele e bua ka baengele le madimona. A dibopiwa tseno tsa semoya ke tsa mmatota? A di ka ama botshelo jwa gago?
KGAOLO 11
Ke ka Ntlha Yang fa Modimo a Letleletse Pogo?
Batho ba le bantsi ba akanya gore Modimo o molato ka ntlha ya pogo e e tletseng mo lefatsheng. Wena o akanyang? Ithute se Modimo a se buang ka mabaka a go bo re boga.
KGAOLO 12
Go Tshela ka Tsela e e Itumedisang Modimo
Go a kgonega go tshela botshelo jo bo itumedisang Jehofa. Tota e bile, o ka kgona go nna tsala ya gagwe.
KGAOLO 13
Tsela e Modimo a Lebang Botshelo ka Yone
Modimo o leba jang go ntsha mpa, go tshelwa madi le botshelo jwa diphologolo?
KGAOLO 14
Kafa o ka Dirang ka Teng Gore Botshelo Jwa Lelapa la Gago bo Itumedise
Lorato lo Jesu a neng a lo bontsha ke sekao se banna ba ba nyetseng, basadi ba ba nyetsweng, batsadi le bana ba ka se etsang. Re ithuta eng mo go ene?
KGAOLO 15
Kobamelo e e Amogelwang ke Modimo
Sekaseka dikarolo tse thataro tse di tlhaolang ba ba mo bodumeding jwa boammaaruri.
KGAOLO 16
Ema o Nitame mo Kobamelong ya Boammaaruri
Ke dikgwetlho dife tse o ka lebanang le tsone fa o bua le ba bangwe ka se o se dumelang? O ka dira seo jang o sa kgopise ba bangwe?
KGAOLO 17
Atamela Modimo ka Thapelo
A Modimo o a go reetsa fa o rapela? Go araba potso eno, o tshwanetse go tlhaloganya se Baebele e se rutang ka thapelo.
KGAOLO 18
Kolobetso le Kamano ya Gago le Modimo
Ke dikgato dife tse di tlhokegang gore o tshwanelegele kolobetso ya Bokeresete? Ithute gore e kaya eng le gore e tshwanetse go dirwa jang.
KGAOLO 19
Nnela Ruri mo Loratong Lwa Modimo
Re ka bontsha jang lorato le go lebogela sotlhe se Modimo a re diretseng sone?
DINTLHA TSE DI OKETSEGILENG
Leina la Modimo—Tsela e le Dirisiwang ka Yone Le se Le se Kayang
Leina la Modimo le ntshitswe mo dithanolong tse dintsi tsa Baebele. Ka ntlha yang? A go dirisa leina la Modimo go botlhokwa?
DINTLHA TSE DI OKETSEGILENG
Kafa Boporofeti Jwa ga Daniele bo Bolelelang Pele ka Gone go Goroga ga ga Mesia
Dingwaga di feta 500 pelenyana, Modimo o ne a senola nako e e tlhomameng e Mesia a neng a tla goroga ka yone. Ithute ka boporofeti jono jo bo kgatlhang!
DINTLHA TSE DI OKETSEGILENG
Jesu Keresete—Mesia yo o Solofeditsweng
Jesu o ne a diragatsa dipolelelopele tsotlhe tsa Baebele tse di kaga Mesia. Tlhomamisa mo Baebeleng ya gago gore dipolelelopele tseno di ne tsa diragadiwa ka botlalo.
DINTLHA TSE DI OKETSEGILENG
Boammaaruri ka Rara, Morwa le Moya o o Boitshepo
Batho ba le bantsi ba dumela gore thuto ya Tharonngwe e mo Baebeleng. A seo ke boammaaruri?
DINTLHA TSE DI OKETSEGILENG
Lebaka La go Bo Bakeresete ba Boammaaruri ba sa Dirise Sefapaano mo Kobamelong
A ruri Jesu o swetse mo sefapaanong? Bala karabo ya potso eno mo Baebeleng.
DINTLHA TSE DI OKETSEGILENG
Sejo sa Morena sa Maitseboa—Tiragalo e e Ketekwang go Tlotla Modimo
Bakeresete ba laetswe go keteka Segopotso sa loso lwa ga Keresete. Se tshwanetse go ketekwa leng le gone jang?
DINTLHA TSE DI OKETSEGILENG
A ke Boammaaruri Gore Batho Ba na Le Karolo Nngwe mo go Bone E e Sa Bonaleng e Bile e sa Swe?
Batho ba le bantsi ba akanya gore fa motho a swa karolo nngwe ya gagwe e e sa bonaleng e tlogela mmele e bo e tswelela e tshela. Lefoko la Modimo le re bolelela eng?
DINTLHA TSE DI OKETSEGILENG
Sheole le Hadese ke Eng?
Dithanolo dingwe tsa Baebele di dirisa lefoko “lebitla” kgotsa “dihele” go kaya Sheole le Hadese. Totatota mafoko ano a kaya eng?
DINTLHA TSE DI OKETSEGILENG
Letsatsi la Katlholo ke Eng?
Ithute kafa Letsatsi la Katlholo le tla nnang tshegofatso ka gone mo bathong botlhe ba ba ikanyegang.
DINTLHA TSE DI OKETSEGILENG
1914—Ngwaga o o Botlhokwa Thata mo Boporofeting Jwa Baebele
Go na le bosupi bofe mo Baebeleng jo bo bontshang gore 1914 e ne e le ngwaga wa botlhokwa thata?
DINTLHA TSE DI OKETSEGILENG
Mikaele Moengele yo Mogolo ke Mang?
Baebele e tlhalosa gore moengele yono yo mogolo yo o maatla ke mang. Ithute mo go oketsegileng ka ene le ka se a se dirang gone jaanong.
DINTLHA TSE DI OKETSEGILENG
Go Bona Gore “Babelona o Mogolo” ke Mang
Buka ya Tshenolo e bua ka mosadi yo o bidiwang “Babelona o Mogolo.” A ke mosadi wa mmatota? Baebele ya reng ka ene?
DINTLHA TSE DI OKETSEGILENG
A Jesu o Tsetswe ka December?
Ela tlhoko maemo a bosa ka nako ya ngwaga ya fa Jesu a ne a tsalwa. Seo se re bolelela eng?
DINTLHA TSE DI OKETSEGILENG
A re Tshwanetse go Keteka Malatsi Mangwe a a Ketekwang?
Bontsi jwa malatsi a boikhutso a a tlwaelegileng mo lefelong la lona a simologile kae? O ka nna wa gakgamadiwa ke go utlwa dikarabo tsa potso eno.


text:
71Morago ga moo ka bona baengele ba le bane ba eme fa dikhutlong tse nne tsa lefatshe, ba tshwere diphefo tse nne tsa lefatshe gore go se ka ga foka phefo epe mo lefatsheng le e seng mo lewatleng le e seng mo setlhareng sepe.
Sag. 6:5
Math. 24
2Ka ba ka bona moengele yo mongwe a tlhatloga kwa botlhabatsatsi, a na le sekano sa Modimo o o phelang; a kuela ka lentswe le legolo kwa baengeleng ba bane ba ba neilweng go senya lefatshe le lewatle 3a re: “Lo se ka lwa senya lefatshe le e seng lewatle le e seng ditlhare, go ya re tshwae batlhanka ba Modimo wa rona pele mo diphatleng tsa bone.”
4Jaanong ka utlwa palo ya ba ba tshwailweng, e le batshwaiwa ba le 144 000, ba tswa mo lotsong longwe le longwe lwa bomorwa Iseraele:
5Ba lotso lwa ga Juta e le batshwaiwa ba le 12 000; ba lotso lwa ga Rubene e le 12 000; ba lotso lwa ga Gate e le 12 000; 6ba lotso lwa ga Asere e le 12 000; ba lotso lwa ga Nafetale e le 12 000; ba lotso lwa ga Manase e le 12 000; 7ba lotso lwa ga Simeone e le 12 000; ba lotso lwa ga Lefi e le 12 000; ba lotso lwa ga Isašare e le 12 000; 8ba lotso lwa ga Sebulone e le 12 000; ba lotso lwa ga Josefa e le 12 000; ba lotso lwa ga Benyamene e le batshwaiwa ba le 12 000.
9Morago ga dilo tseo ka leba, ka bona lesomo le legolo la batho le le sa ka keng la balwa ke ope, e le ba ditšhaba tsotlhe le ba ditso le ba merafe le ba dipuo ba eme fa pele ga sedulo sa bogosi le fa pele ga Kwana, ba apere diaparo tse ditshweu, ba tshotse dikala tsa mokolane ka diatla;
10ba tshela lošalaba lo logolo ba re: “Pholoso e mo Modimong wa rona o o ntseng mo sedulong sa bogosi le mo Kwaneng!”
11Baengele botlhe ba bo ba eme mo tikologong, sedulo se le fa gare le bagolo le diphedi tse nne, ba wela fa pele ga sedulo ka difatlhego, ba obamela Modimo
11:16
12ba re: “Amen! A poko le kgalalelo le botlhale le tebogo le tlotlo le thata le nonofo e nne tsa Modimo wa rona go ya bosakhutleng! Amen.”
13Jaanong mongwe wa bagolo a mpotsa a re: “Ba ba apereng diaparo tse ditshweu ba, ke bomang, ba tswa kae?”
14Ka mo raya ka re: “Morena wa me, go itse wena.”
A nthaya a re: “Ba ke bone ba ba tswang mo pitlaganong e kgolo, ba tlhatswitse diaparo tsa bone, ba di sweufaditse mo mading a Kwana.
Math. 24:21
Baheb. 9:14
15Ke ka ntlha ya moo ba leng fa pele ga sedulo sa bogosi sa Modimo, ba o direla bosigo le motshegare mo Tempeleng ya ona; mme yo o ntseng mo sedulong o tla tsharolola tente ya gagwe godimo ga bone.
16:1
21:3,22
14:15,17
15:5,8
16Ga ba kitla ba tlhola ba bolawa ke tlala le fa e le lenyora, le letsatsi ga le kitla le ba fisa le fa e le mogote ope;
17gonne kwana e e fa gare fa pele ga sedulo e tla ba fudisa, e ba gogela kwa metsweding ya metsi a botshelo; mme Modimo o tla phimola dikeledi tsotlhe mo matlhong a bone.”
21:4
Pes. 23:2
Jes. 25:8


text:
BAEBELE YA RENG?
Paradaise
Paradaise ke eng?
SE BATHO BA SE BOLELANG
Batho bangwe ba akanya gore Paradaise ke tlhamane fela. Ba bangwe ba dumela gore ke lefelo le lentlentle le le tshwanang le tshimo le batho ba ba siameng ba tshelelang ruri kwa go lone mme ba dira dilo tse di itumedisang le tse di mosola.
SE BAEBELE E SE BOLELANG
Gantsi lefoko “paradaise” le dirisiwa go kaya legae la ntlha la batho, tshimo ya Edene. (Genesise 2:7-15) Baebele e tlhalosa tshimo eo e le lefelo la mmatota le banyalani ba ntlha ba neng ba tshela mo go lone ba sa lwale e bile ba sa swe. (Genesise 1:27, 28) E re ka ba ile ba se ikobele Modimo, ga ba a ka ba tlhola ba letlelelwa go nna mo legaeng la bone la paradaise. Le fa go ntse jalo, dipolelelopele di le dintsi tsa Baebele di tlhalosa gore mo isagweng batho ba tla tshela mo Paradaiseng e e tsosolositsweng.
GORENG O TSHWANETSE GO ITSE KA YONE?
Fa e le gore Modimo o lorato, go a utlwala gore a ka naya baobamedi ba gagwe ba ba ikanyegang botshelo jo bo molemo mo lefelong le le jaaka Paradaise. Gape go a utlwala gore o ne a tla itsise batho se ba tlhokang go se dira gore a ba amogele. Baebele ya re o ka amogelwa ke Modimo ka go ithuta ka ene le go ikobela ditaelo tsa gagwe.—Johane 17:3; 1 Johane 5:3.
“Jehofa Modimo a jala tshingwana mo Edene, . . . mme a baya gone motho yo a mmopileng.”—Genesise 2:8.
Paradaise e kwa kae?
SE BATHO BA SE BOLELANG
Batho bangwe ba dumela gore Paradaise e kwa legodimong, fa ba bangwe bone ba bolela gore e tla nna gone mo lefatsheng mo isagweng.
SE BAEBELE E SE BOLELANG
Paradaise ya ntlha e e neng e diretswe batho e ne e le mo lefatsheng. Go bonala sentle gore Modimo o neile batho lefatshe gore e nne legae la bone la leruri. Baebele ya re Modimo o diretse polanete ya rona gore e nnele ruri. (Pesalema 104:5) Gape ya re: “Magodimo ke a ga Jehofa, mme lefatshe o le neile bana ba batho.”—Pesalema 115:16.
Ka jalo, ga go gakgamatse go bo Baebele e re solofetsa gore go tla nna le Paradaise mo lefatsheng. Mo go yone, Modimo o tla segofatsa batho ka botshelo jo bo sa khutleng. Go tla rena kagiso le kutlwano. Botlhoko le pogo di tla bo di sa tlhole di le teng. Mme batho ba tla kgona go itumelela ka botlalo dilo tsa tlholego tse di kgatlhang tsa polanete eno.—Isaia 65:21-23.
“Mogope wa Modimo o mo bathong, . . . mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone.”—Tshenolo 21:3, 4.
Ke bomang ba ba tla tshelang mo Paradaiseng?
SE BATHO BA SE BOLELANG
Madumedi a le mantsi a ruta gore ke batho ba ba siameng fela ba ba tla tshelang mo Paradaiseng. Mme batho ga ba dumalane ka gore motho yo o “siameng” ke motho yo o ntseng jang. Ba bangwe ba akanya gore go lekane go nna le seabe mo meetlong ya bodumedi le mo dithapelong tse di dirwang e le seomodiro.
SE BAEBELE E SE BOLELANG
Baebele e ruta gore “basiami” ba tla tshela mo Paradaiseng. Mme ke mang yo Modimo a mo tsayang e le motho yo o siameng? Ga se motho yo o nnang le seabe mo meetlong ya bodumedi mme kafa letlhakoreng le lengwe a tlhokomologa thato ya Modimo. Baebele ya re: “A Jehofa o natefelwa ke ditshupelo tse di fisiwang le ditlhabelo jaaka a natefelwa ke go utlwiwa ga lentswe la ga Jehofa? Bona! Go utlwa go botoka go na le setlhabelo.” (1 Samuele 15:22) Ka bokhutshwane, “basiami” ba ba tla tshelelang ruri mo Paradaiseng ke batho ba ba ikobelang melao ya Modimo e e mo Baebeleng.
SE O KA SE DIRANG
Go ikobela ditaelo tsa Modimo go kaya se se fetang go nna le seabe mo meetlong ya bodumedi. O ka itumedisa Modimo kgotsa wa se mo itumedise ka tsela e o itshwarang ka yone letsatsi le letsatsi. O ka ithuta go itumedisa Modimo ka go sekaseka Baebele ka kelotlhoko. Mme ga go thata go mo itumedisa. Baebele ya re “ditaelo tsa gagwe ga di imele.” (1 Johane 5:3) Modimo o tlhoafaletse go go naya tshiamelo ya go tshela mo Paradaiseng fa o mo ikobela.
“Basiami ba tla rua lefatshe, mme ba tla aga mo go lone ka bosakhutleng.”—Pesalema 37:29.


text:
Leoto
Leeto ke lone le fang bokete ba mmele thuso, le bereka ka go tsamaya le bopegile go dira motsamao bonolo. Tshikinyego kgotsa tsamao e ya leoto e simologa mo nokeng go ya ko tlase.
Jaaka e le karolo ya mmele e e dirisiwang go tsamaya, e dikarolo tse di obegang go dira motsamao bonolo, go tshwaragane le lonao. Bontsi jwa diphologolo bo nale maoto a palo e e lekanang
Jaaka karolo ya furniture e dirisiwa gore sedirisiwa se nne le go itshegetsa go babalela mo go kwa godimo kgotsa mo go go thusang ke fela jalo ka maoto.
Maina a magwe a leeto[paakanyo | edit source]
- Leeto le le lengwe
- Maoto a mabedi( mo bathong le dinonyane)
- Maoto a mararo( gantsi ke diphologolo tse di sa itekanelang)
- Maoto a mane( diphologolo jaaka katse le ntsa.)
Mefuta e e fa godimo e farologanngwa ke yone pala ya maoto
- Diphologolo di nale a le mane
- Ditshidi, di kgona go nna le maoto go simoloa ka bone go fitla lesome le bone. Di se dintsi di kgona go nna le go feta lekgolo ga maoto jaaka diboko kgotsa dibokolodi. Tse dingwe di kgona go nna le didikadike tsa lekgolo tsa maoto.
Dikarolo[paakanyo | edit source]
Leeto ke karolo ya mmele e telele ka sebopego. Dikarolo tsa lone le farologanngwa ke gore ke ya setshidi sa mofuta ofe. Mo bathong le diphologolo tse dingwe leeto le nna le marapo, mesifa, ditshika tse di tshwaraganyang dikarolo tsa leeto le letlhalo. Mo ditshiding, leeto le nna le tse di fa godimo ntle le gore di nna le letlalo le le thata le e le khurumetsang go sireletsa marapo le letlalo.
Nako nngwe kwa bofelelong jwa leeto go nna le lenao e le karolo ya leeto, mme gape di kgaogane. Fela jaaka metwane le dinoka e le dikarolo mo leetong, tse di dirand gore leeto le felele.
Maoto a mane[paakanyo | edit source]
Mo karolong e e nang le maoto a le mane, leeto gantsi lo dirisiwa go tsamaisa. Mo go tsa boitsaanape leeto antsi ba raya fa gare ga lenyole le manyenyana. Karolo e e kwa tlase ga leeto e bidiwa memo kana momo.
Mo diphologolong tsa maoto a mane , mo go ko tlase ke gone mo ba go bitsang maoto, motwane kapa motlhafu, tse pedi dikarolo tse di wa godimo ga leeto .
- Leeto la motho
Leeto la seboko[paakanyo | edit source]
- Leeto la seboko
Leeto la roboto[paakanyo | edit source]
Ke leeto le le dirileng ke baitsaanape ba dirisa ditshipi go tsamaisa ka remote. Di nna le maatla a a dirisiwang ke boranyane kapa motlakase go dira gore e kgone go tshikinyega.


text:
Modumo o ne o sale o tsogile ka nako ele ya Bulela Ditswe. Ka nako eo, phathi nngwe le nngwe e ne e batla ba ba tlaa e emelang mo ditlhophong tsa setshaba tse di neng di santse di baakanyediwa.
Diphathi tsotlhe di ne di dumela gore ope a se ka a supiwa ka monwana go twe ke ene a eme. Di ne di dumela gore, gore dilo di direge sentle, ke gore ba ba batlang go ema, ba gaisanye, go tlhophiwe. Ga nna jalo ga tlhophiwa. Jaaka gale bangwe ba fenya, bangwe ba fenngwa.
Kwa morago ga tsoga modumo. Batho bangwe ba re dilo ga di a dirwa sentle ba tsieditswe. Ga huduega. Bangwe ka go tenega, ba tswa mo go e phathi ba ya kwa go ele. E re ba ya koo, ba fapaane le ba bangwe, le bone ba tswa kwa go ele phathi, ba ya ka kwa. Ya nna mherehere. Gare ga modumo o, nako yone ya bo e ntse e tsamaya. Ya goroga ya gore go ipapanelwe ditlhopho.
Ya nna ntwa e e bogale, e Motswana a tleng a re ga se ya tlala tlhaola malata, ke ya marumo maja le magosana; a re ke e e matlho mahibidu.
Ya lowa ka tsotlhe tse di neng di ka bonwa; dikoloi, dibese, difofane. Go utlwala fa BCP (Botswana Congress Party) e ne ya nna yone ya ntlha go tla ka bese. Morago ga latela UDC (Umbrella for Democratic Change). Mo go ya BCP bese go ne go le setshwantsho sa tautona wa yone Dumelang Saleshando le molaetsa o o reng ‘Re a fenya’ se e le go supa gore tota BCP e lwela go fenya. Fela jalo le ka UDC. Yone ya tla ka bese e e neng e manegilwe setshwantsho sa moeteledipele wa yone Duma Boko le mothusi wa gagwe Ndaba Gaolatlhe. Bone molaetsa wa bone o ne o tshoma, o re, ‘Embrace change’ o raya gore, inaakanye le diphetogo.
Ga se ka ga felela fa. BDP (Botswana Democratic Party), e yone ka gale e nnang le dikoloi tse di lekanyeng dikgaolo, ya tla ka tsone di tletse mebala e mehibidu le ditshwantsho tsa ba ba ipapatsang. Wa bone molaetsa o ne o re ‘Re isa Botswana pele.’
Ga nna ga tla. Mo godimo ga dibese le dikoloi ga tla difofane tsa tlhootomo. E re ka letsatsi lengwe go bonwe tautona mongwe a tsena kwa motseng mongwe ka sefofane. Ka le lengwe go bonwe yo mongwe le ene a goroga koo ka sa gagwe. Se sa hakgamatsa thata gore ba ba kganetso ba dirile jang.
Ka gale go itsiwe fa tautona wa BDP e le ene fela a tsamayang ka sefofane, e le sa puso , e bile nako nngwe a se ikgweeletsa. Potso ya nna gore ba bone? Bontsi jwa felela bo le mo lefifing bo sa itse gore dibese tse, le difofane tse, di tswa kae. Mme fela se sa se ka sa emisa ntwa go tswelela. Mekoko le yone e ntse e le foo, gompieno e le mentsi go feta mo ngwageng tse di fetileng. Ya re ntwa e ntse e lowa, ra bona mongwe mokoko o lapa, o bo o aba pitse e o neng o ntse o ipapatsa ka yone, o e neela mongwe wa kganetso. Ga bonala tota gore go thata.
Tsa tsamaya jalo diphathi le baemedi ba tsone di ipapatsa, nngwe le nngwe e ipolela ka fa e ka direlang Batswana botoka ka teng go na le tse dingwe. Ba ba di emetseng le bone fela jalo. Ba bolelwa, ba ipolela bonatla jo bogolo, bangwe e bile e kete le dinaledi ba tlaa di folosa kwa legodimong. Fa ntwa e ntse e lowa, malatsi le one a bo a ntse a tsamaya. La goroga letsatsi le le neng le ntse le letilwe. Ba tlhopha Batswana ba atlhola kgang. Modumo wa fela.
Fa maduo a tswa, BDP ya tla e di goga kwa pele, e gapile dikgaolo di le masome mararo le bosupa. Ya salwa morago ke UDC ka di le lesome le bosupa, fa BCP yone e tswa ka di le tharo fela. Mekoko yone, nnyaa, ya itswela fela.
Le one tota o e neng e a re o itaya lehuka kwa Lobatse o utlwale lefatshe lotlhe, wa latlhegelwa. A ke gore o ne o setse o le ka fa letlhakoreng le sele, kgotsa o ne o sa tlhole o itaya lehuka jaaka pele, ga re itse. Mme fela, ga go ope mokoko kwa palamenteng. Gore koo dikoko di ya go patwa ke mang, re ntse ga re itse.
Tsa wela jalo ditlhopho tsa ngwaga ono. Bangwe ba fenya, bangwe ba fenngwa. Jaanong gompieno ra re, o fetile motlha ole wa modumo. Eno ga se nako ya go bua; ke ya go dira. Lona lotlhe ba lo fentseng, e rile nako ele lwa ikaya lo ka se ke lo palelwe ke sepe. A re di bone di dirwa tsotlhe tse nako ele lo neng lwa bolela fa lo tlaa di dira. Motswana o rile, ‘Moroka o sita ka pula.’ A re e bone e na pula eo. A e se felele fela ka maru go gogoma.
motshwanes @yahoo.com


text:
THUTO 26
Re ka Thusa Jang go Tlhokomela Holo ya Rona ya Bogosi?
Diholo Tsa Bogosi tsa Basupi ba ga Jehofa di emela leina la Modimo le le boitshepo. Ka jalo, re tsaya go nna le seabe mo go bolokeng Holo ya rona ya Bogosi e le phepa, e lebega sentle e bile e le mo boemong jo bo siameng e le tshiamelo e kgolo e bile e le karolo ya botlhokwa ya kobamelo ya rona e e boitshepo. Botlhe ba itumelela go nna le seabe.
Ithaopele go phepafatsa morago ga dipokano. Morago ga pokano nngwe le nngwe, bakaulengwe le bokgaitsadi ba itumelela go dirisa nako e khutshwane go phepafatsa Holo ya Bogosi. Gangwe ka beke e phepafadiwa ka botlalo. Mogolwane kgotsa motlhanka wa bodiredi o etelela pele mo tirong e e dirwang, gantsi a dirisa lenaane go bona gore ke ditiro dife tse di tshwanetseng go dirwa. Go ikaegile ka se se tshwanetseng go dirwa, bangwe ba ithaopela go feela, go koropa, go phimola lerole, go baakanya ditulo, go phepafatsa matlwana, go tlhatswa difensetere le diipone, go tsholola matlakala kgotsa go phepafatsa kwa ntle ga holo. Bobotlana gangwe mo ngwageng, go bewa letsatsi la go phepafatsa Holo ya Bogosi ka botlalo. Fa re ruta bana ba rona go nna le seabe mo go phepafetseng, re ba ruta go tlotla lefelo la rona la kobamelo.—Moreri 5:1.
Ithaopele go thusa fa go na le sengwe se se tlhokang go baakanngwa. Ngwaga le ngwaga Holo ya Bogosi e tlhatlhobiwa mo teng le ka fa ntle go bona gore a e mo boemong jo bo siameng. Morago ga moo, go dirwa thulaganyo ya ka metlha ya go baakanya holo mo go tlhokegang gone, mme seno se tla thusa gore go se ka ga nna le ditshenyegelo tse di sa tlhokegeng. (2 Ditiragalo 24:13; 34:10) Holo ya Bogosi e e phepa le e e tlhokometsweng sentle, ke lefelo le le tshwanelang le re ka obamelang Modimo wa rona mo go lone. Fa re nna le seabe mo tirong ya go phepafatsa, re bontsha kafa re ratang Jehofa le lefelo la rona la kobamelo ka gone. (Pesalema 122:1) Seno gape se kgatlha le batho ba ba mo lefelong la rona.—2 Bakorintha 6:3.
Ke ka ntlha yang fa re tshwanetse go tlhokomela lefelo la rona la kobamelo?
Ke dithulaganyo dife tse di dirwang gore Holo ya Bogosi e nne e le phepa?